Канчельскис: "Қизиқарли ўйин бўлади" » Lochinlar.UZ\nLochinlar.UZ » Интервью » Канчельскис: "Қизиқарли ўйин бўлади"\nКанчельскис: "Қизиқарли ўйин бўлади"\nБугун Суперлига 9-тури доирасида севимли жамоамиз ўз майдонида Бекободнинг “Металлург” клубини қабул қилади. Мазкур ўйиндан олдин “Навбаҳор” бош мураббийи Андрей Канчельскисдан қисқа интервью олиб, бўлажак учрашув ҳақидаги фикрлари билан қизиқдик.\n- Андрей Антанасович, бўлажак баҳсга тайёргарлик қандай кечди?\n- Машғулотлар одатдагидек ўтди, ўйинга ҳар доимгидек тайёргарлик кўрдик.\n- Рақиб жамоа - “Металлург” борасида нима дея оласиз?\n- Таъкидлаш жоизки, Суперлигада кучсиз жамоанинг ўзи йўқ, ҳаттоки, турнир жадвалининг сўнгги поғонасида бораётган клублар ҳам ҳар қандай жамоага муносиб қаршилик кўрсатиши мумкин. Жамоанинг қандай кучга эга эканлигига фақатгина мавсум якунидагина, унинг қайд этган натижасига қараб, жавоб бериш мумкин, холос.\n“Металлург” анча жиддий рақиб ва бўлажак баҳснинг анча шиддатли ҳамда кескин курашлар остида ўтиши аниқ. Менимча, бекободликдар билан ўйинда майдонда ҳақиқий “жанг” бўлади. Биз эса ижобий натижа қайд этиш, мухлислар ишончини оқлашга ҳаракат қиламиз. Тошкентда “Пахтакор” билан бўлган ўйинда мухлисларнинг далдаси сабабли, дуранг натижани қайд этишга муваффақ бўлдик. Бунинг учун фурсатдан фойдаланиб, уларга жамоамиз номидан ўз миннатдорчилигимни билдираман. “Металлург” билан бўладиган баҳсда ҳам улардан шундай қўллаб-қувватлашни кутиб қоламиз. Биз эса мухлисларга қувонч улашиш учун барча имкониятимизни ишга соламиз.скачать dle 10.4фильмы бесплатно


“Ювентус” Роналдуни сотади. Илк харидор ҳам маълум! - Zamin.uz\n17:27 / 20.08.2020\n“Ювентус” раҳбарияти жамоа таркибини янгилаш жараёнида Криштиану Роналдуни ҳам сотишга қарор қилди. Аввалроқ, жамоадаги келажагидан хавотир олган Роналду бош мураббий Андреа Пирлога қўнғироқ қилган ва италиялик мутахассис португалиялик тўпурарга ишонч билдиришини айтганди.\nВазиятни кузатиб бораётган экспертлар Пирло жамоани ўзига мослаб шакллантираётгани ва бу лойиҳада Криштиану Роналдуга жой йўқлигини айтмоқда. Шу боис, Турин клуби энг қиммат маош оладиган ҳужумчисини 54 миллион фунт эвазига қўйиб юборишга тайёрлигини маълум қилди.\nШунингдек, Роналдунинг агенти Жорже Мендеш ҳам мижози учун янги жамоа қидиришни бошлаб юборган. Ҳозирча, португалиялик тўпурарга асосий харидор сифатида ПСЖ тилга олинмоқда. Ўтган йили Роналдунинг ўзи ҳам ПСЖга ўтиш ниятидалигини билдирган эди.\nКриштиану “Ювентус”га ўтганидан буён А Серияда 64 та учрашувда 52 та гол ва 17 та голли пасга муаллифлик қилди. “Замин” янгиликларини “Facebook”да кузатиб боринг\n10-08-2020, 07:55, Спорт\n31-03-2020, 23:37, Спорт\n15-05-2015, 18:39, Спорт


Тошни сураётган “қўл” « Ўзбекистон Халқ Ҳаракати\n31 October 2016 - 11:54\nМаҳбуслар йўл бўйи прокурор Баҳром Дурматов хусусида гурунглашиб бордилар. Гапларга қараганда, у бу туман прокурорлигига қўшни тумандан ўтганди. Қўшнилар, ундан қутулганларига суюниб, қўй сўйиб зиёфат берганмишлар. Лақаби “супурги” бўлиб, уни ҳамма ёмон кўрармиш…\nҚамалиши узил-кесил ҳал бўлиб, йўқотадиган нарсаси қолмаган Баҳромнинг хотири жам бўла бошлади. Шу кабиларни тинглаб, энди унинг ғаши келарди. Аслида, бошқа прокурорларнинг ҳам бунисиникидан ўтиб тушадиган яхши жиҳатларини топиш қийин эди. Ҳаммаси бир гўр бўлгач, оддий халқ учун кимнинг прокурор бўлишининг нима аҳамияти бор? Бола-чақаларини зўрға эплаётган бир даврда, улар эски прокурор кетиб, янгиси келса, қўй сўярмиди? Авваламбор, туманликларнинг тўқсон тўққиз фоизи прокурор ким эканлигини билмасди.\nСоҳа кишилари тахта устидаги шатранж тошлари мисоли бир хил бўлиб, улар бир-бирларига қоришиб кетмасликлари учун оқ-қора рангга бўялганди, холос. Бажараётган ишлар, мақсад ва моҳият, йўналишлар тошни сураётган “қўл” измида эди. Ниятлари пок ва холис бўлганда ҳам, бошқалар тугул, улар ҳаётларида поклик томон бурилиш ясашга журъат топа олмасдилар. Шатранж тахтаси дуру жавоҳирлар билан безатилган мармардан, доналари филнинг дандонидан ясалган бўлса ҳам, шатранжчининг ақли шашварча ишламаса, дастурнинг косиб супрасидан, дандондан ясалган тошларнинг ит ғажиган эшак суягидан нима фарқи бор? Бироқ шатранж тахтаси оддий ёғочдан, доналари балчиқдан олинган лойдан қуйилган бўлса-да, уни сураётган қўл ақл ва тадбир хожаси эрса, оддий тахтанинг дуру жавоҳирлардан, балчиқ-лойдан қуйилган тошнинг фил суягидан йўнилган дандон тошлардан қиймати юқори бўлади.\nШу сабаб, таффакур ва ҳалоллик, ҳақиқат ва шижоатни ҳаёт мазмунига айлантирган йўлбошчилар – раҳбар бўлган замонларда, фуқаролар ички ўзгаришлар эҳтиёжи туфайли изланишлардан тўхтамаганлар. Бир туман прокурорлигидан олиниб, иккинчи бир туман прокурорлигига ўтирган муттаҳамни дея бор имкониятлари тортиб олинган, конститутсион ҳақ-ҳуқуқлари поймол қилинган халқ нима учун суюниши ёки куйиниши керак? Али хўжа хўжа Али бўлган бир замонда, ўрин алмашган билан қиймат ўзгармайди. Битта-яримтаси, Баҳром Дурматов билан бир қозонда қайнай олмасдан, тўртта ўзига ўхшаган “жабрдийда” ҳароми товоқдошига зиёфат берган бўлса, буни гап деб, халқ номидан бутун жаҳонга достон этишнинг нима ҳожати бор? Кимса ҳаётга қай бир қиррадан боқса, ҳаёт ҳам ўзини ўша қиррада намоён этади. Шу боис, яхши яшаш учун ҳаётга тўғри назар билан қараш керак. Тўғри идрок қилиш, тўғри фикрлаш ва тўғри сўзлай олиш тўғри муносабатлар қозонида етилади.\nТуман ҳибсхонасига олиб келинган саккизта маҳбус каталакларга бўлиб ташланди. Баҳром бу гал ҳам ўзига таниш каталакка тушди. Унинг бадбўй ҳиддан кўнгли айниб, кўз олди қоронғилашди. Мияси ачишиб, димоғидан қон ҳиди анқиди. Қусгиси келгач, муштларини тугиб, тишларини қисди. Қуввати борича кучаниб, лоҳасликдан қутулишга тиришди. Бўйин томирлари бўртиб, пешонасидан совуқ тер томчилади. Бироз шу алфозда тургач, қулоқларига ғўнғиллаган овозлар эшитилди. Димоғини сигаретнинг қуюқ тутуни тутиб, бўғилганида, тутқунлар ғалати шарпалар сингари кўланка сола бошладилар. Унинг тиззаларида мадори қолмаганди. Ўтиришга чоғланганда, оёқ босишга жой йўқлигини англади. Ўзини эплай олмай, бир томонга оға бошлади…\nУ кўзларини очганда, юзига совуқ сув сепаётган кимсаларни кўрди. Унинг ўзига келаётганини кўрган маҳбуслардан бири:\n– Мизғиб, дамингизни олинг, чарчагансиз! – деди меҳрибонлик кўргизиб.\nТундаги руҳий ва жисмоний азоблар зўридан унинг қалби жанда каби титилганди. У, тўйиб ухлашни орзуларди. Бу истакни дунёдаги бирор нарсага алмаштиришни хоҳламасди. Қайтиб кўзларини юмганда, ҳали ёпилмаган қулоқларига ўзи ҳақдаги гап-сўзлар чалиниб турди.\n– Тунни шаҳар ҳибсхонасида ўтказганга ўхшайди…\n– Ҳа, эрталаб бирга келдик.\n– Роса пўстагини қоқишипди бояқишнинг.\n– Эл қатори, ҳеч кимни ҳам аяшмайди.\n– Кўпчилик бир умрга касал орттириб чиқяпти.\n– Ёш йигитларга кўп азоб беришади. Буйракларини уриб, эзиб ташлашади.\n– Буйрагидан иш топмаган йигирма фоиз ҳам йигит қолмаган бўлса керак…\nОхири у тош қотиб ухлаб қолди. Кўп ўтмасдан туш кўра бошлади. Кўраётган туши қайси замонга тааллуқли экани билинмас эди…\n…Ёзнинг иссиқ кунлари… у деразалари шимолга қаратиб қурилган болаликдаги уйида ухлаб ётганмиш. Дераза ровоқлари ланг очиқ. Танни яйратадиган салқин шамол эсмоқда. Онасининг товуши қулоқларига кирганда, у уйғониб кетди. Онаси қўшни кампир билан қовурилган балиқ еб, чой ичиб ўтирарди. Боёқиш, бошини ёстиқдан кўтарганда, онаси қўлига тўппончасини тутқазди. Балиқнинг хушбўй ҳиди димоғига урилгач, у тўппончани қўйиб, балиққа қўл чўзди. Онаси аввал унга илиқ чой тутди, кейин балиқдан едирди. Мазали таъмдан унинг сўлаги оқиб, луқмани чайнамасдан, қумақайлаб юта бошлади. Тугилиб қолмасин, дея онаси яна чой тутди. Сабрбости бўлганда, манглайидан ўпиб, “Шошмасдан чайнаб егин, ўғлим”, деди. Қўшни кампир, “Болаларнинг ҳаммаси ҳам шунақа. Ошқозонига овқат тушмагунча, ҳовлиқади. Кейин чимсалик этади”, деди.\nБаҳром беш ёшидаги бу воқеани жуда яхши эсларди. Бироқ қирқ йилдан кўпроқ вақт ўтиб, нима учун буни тушида кўраётганига тушида ҳам ҳайратланаётган эди. Кўнгли уни болалигига қараб тортавергач, тушида бир овоз унга, “онаизоринг тиззаларига бош қўйиб, мириқиб, ухла”, дегандай бўлди. Онасининг тиззасига қайтиб бош қўйдию ўзини жаннатлардагидай ҳис этди. У шу топда бутун умрини онаси тиззасига бош қўйиб ўтказишга тайёр эди. Аммо соқчининг “Қурбонов Баҳром” деган чақириғи унинг ширин орзусини чилпарчин қилди.\nКимдир елкасидан оҳиста силталаганда, у сув тўлдирилган бақлашкадан бошини кўтариб:\n– Тинчликми? – деб сўрашга мажбур бўлди.\n– Исми-шарифингиз Қурбонов Баҳром эмасми?\n– Ҳа, шундай, нима эди?\n– Шаҳар ҳибсхонасига кетадиган маҳбусларни чақиришяпти!\nУ ўрнидан туриб, чиқишга чоғланганда, биров қўлига пакет тутқазди. Ташқарига чиққанда, куннинг алламаҳал бўлганини кўриб, у ўзининг анча ухлаганини пайқади.


Коронавирусларнинг манбаи кўпинча кўршапалаклар бўлган. Нега? - Daryo\n08:38, 14.02.2020 125331\nПарадокс шундаки, аввал бошда ўша интерферон вирусларга халақит қилиб, уларни кўршапалак ҳужайраларини ўлдиришига йўл қўймаса ҳам, лекин охир-оқибат унинг ўзи вирусларга ёрдам кўрсатган бўлиб чиқади. Жараённинг компьютер модели шуни кўрсатдики, сигнал тизими вируснинг ишига тўғаноқ бўлиб, ҳужайраларни ўлимдан қутқариб қолгани билан, у инфекциянинг ўзини бартараф қилмайди. Яъни вирус барибир ҳужайра ичида яшаб қолади ва шароитга мослашишга киришади. Вақт ўтиши билан у бу шароитга бутунлай мослашади. Натижада кўршапалак ҳам, вирус ҳам бир танада бир-бирига халақит бермай яшаб юраверади. Ва вирус худдики пайт пойлайди. У кўршапалакдан бошқа жониворга ўтиши билан иммун системаси кўршапалакчалик бўлмаган янги организмни тез орада зарарлай олади.\n05:06 Бугун 429\nЕвропа Суперлигаси ташкил этилгани расман эълон қилинди. Унда Европанинг энг кучли клублари қатнашади\n02:05 Бугун 10155\n01:58 Бугун 11022\n01:46 Бугун 6375\n15:16, 18.04.2021 96274\n23:58, 17.04.2021 92545


ЎзА - Президентимиз Шавкат Мирзиёев Бухоро вилоятига келди\n10.03.2017 10:12:34 Чоп этиш версияси\nПрезидентимиз Шавкат Мирзиёев Бухоро вилоятига келди\nДавлатимиз раҳбари ўзининг сайловолди дастурида мамлакатимизнинг барча ҳудудлари қатори Бухоро вилоятини ҳам ривожлантириш бўйича улкан режаларни баён этган эди. Президентимиз Бухоро вилоятига ташрифи давомида ана шу режалар ижроси, амалга оширилаётган бунёдкорлик ишлари, истиқболли лойиҳалар билан танишиш ва халқ билан бевосита мулоқот қилиш кўзда тутилган.\nБухоро асрлар давомида жаҳон цивилизацияси тараққиётига улкан ҳисса қўшиб келган, ҳақли равишда шарифлик мақомига сазовор бўлган муқаддас шаҳарлардан.\nМустақиллик йилларида Биринчи Президентимиз раҳнамолигида Бухорода бетимсол бунёдкорлик ишлари амалга оширилди. "Бухоро маданий маркази", унинг таркибидаги "Қўҳна ва боқий Бухоро" монументи бухороликлар ва вилоятга келувчи сайёҳларнинг севимли масканига айланган.\nСўнгги йилларда бу борадаги ишлар вилоятда янада кенг кўламда амалга оширилмоқда. 2016 йилда вилоят иқтисодиётида барқарор ўсиш суръатлари таъминланиб, ялпи ҳудудий маҳсулот ҳажми 7,9 фоизга ошди. Саноат маҳсулотлари ишлаб чиқариш 7,3, қурилиш-пудрат ишлари 9,2, хизмат кўрсатиш 15,2, қишлоқ хўжалик маҳсулотлари етиштириш 7 фоиз ўсди. Вилоят ялпи ҳудудий маҳсулот таркибида кичик бизнес ва хусусий тадбиркорликнинг улуши 67,9 фоизни ташкил этди. Маҳаллийлаштириш дастури асосида 10 лойиҳа амалга оширилиб, 107,8 миллиард сўмлик маҳсулот ишлаб чиқарилди.\nВилоятда Қандим газни қайта ишлаш мажмуаси қурилиши бошланди. Мажмуа таркибига йилига 8,1 миллиард куб метр табиий газни қайта ишлаш қувватига эга завод, 114 қазиш қудуғи, 11 махсус майдон ва 4 йиғув пунктини ўз ичига олган табиий газни тўплаш тизими киради. Бундан ташқари, 370 километр газ қувури, 160 километр автомобиль йўли қуриш режалаштирилган бу лойиҳа Ўзбекистон газ конларини ўзлаштиришни янги босқичга кўтаради. Марказий Осиёдаги йирик ишлаб чиқариш мажмуаларидан бири бўлган ушбу заводда 2 мингдан зиёд доимий иш ўрни яратилади.\n2016 йил энг улуғ, энг азиз байрамимиз арафасида Тошкент – Бухоро йўналишида юқори тезликда ҳаракатланувчи “Afrosiyob” электр поездининг илк қатнови амалга оширилди. Бундан вилоят аҳлининг кўнгли кўтарилиб, эртанги кунга ишончи янада мустаҳкамланди.\nПрезидентимизнинг Бухоро вилоятига ташрифи бошланди.


Қирғизистон 24 та “тиббий олийгоҳ”нинг 17 тасини қисқартирмоқда. Уларда асосан Ўзбекистон, Покистон ва Ҳиндистон ёшлари ўқийди\n02 июл 2022, Тошкент вақти: 00:07\nҚирғизистоннинг Ўш шаҳридаги тиббиёт олийгоҳларидан бирида ўқиётган талабалар.\nҚирғиз хукумати мамлакатда мавжуд бўлган 24 та тиббиёт олийгоҳининг 17 тасини ёпишни режаламоқда. Соғликни сақлаш вазирлиги бу олийгоҳлар “талабга жавоб бермайди” деган хулосага келган.\nАввалроқ Порахўрликка қарши тадбиркорлик кенгаши медицина йўналишида билим берувчи олийгохларни текшириб, “уларнинг аксари пул топиш мақсадида” ташкил этилган деган хулосани эълон қилган эди. Бу олийгоҳлар талабаларининг асосий қисмини хориж давлатларидан келган ёшлар ташкил қилади.\nМазкур олийгохлар раҳбарияти эса, талабаларнинг асосий қисми хорижликлар эканидан келиб чиққан ҳолда, ҳукуматни “етти ўлчаб бир кесишга” ва “тиббиёт соҳасида билим бериш экспорти” тармоғини сақлаб қолишга чақирмоқда.\nҚирғизистонда тиббиёт олийгоҳлари сонини қисқартириш ташабусини соғликни сақлаш вазири Алимқадир Бейшеналиев кўтарди. Унга кўра, мамлакатдаги тиббиёт олийгоҳларнинг асосий қисми хусусий университетлар ҳисобланади ва уларда етарли даражада билим бериш имконияти мавжуд эмас.\nВазир “талабга жавоб бера олмайдиган бундай олийгоҳларни ёпиш” жараёни осон бўлмаслигини ҳам таъкидлади:\n-Тиббиёт олийгоҳларининг хўжайинлари асосан олигархлар, депутатлар ва собиқ бош вазирлардир. Уларнинг орасида кучсизроғи митинга минг киши олиб чиқса, кучлиси юз минг киши олиб чиқади. Аммо бу олийгоҳлар ёпилганидан сўнг уларда ўқиган талабаларни фаолиятини давом эттираётган университетларга кўчириш мумкин.\nАлимқадир Бейшеналиев ёпилиши назарда тутилган олийгоҳлар 1 апрелга қадар ўзларининг клиник базаси мавжудлигини тасдиқласа, улар масаласи қайта кўриб чиқилишини қўшимча қилди.\nЎтган ҳафтада президент қошидаги Порахўрликка қарши тадбиркорлик кенгаши ўтказилган тадқиқотлар натижасида мамлакатдаги тиббий олийгоҳларнинг аксариятида ўқитиш жараёни талабга жавоб бермаслиги аниқланганини эълон қилган эди.\n-Тадқиқот ўтказганимизда тиббий олийгоҳларнинг бирида фақат саккиз нафар талаба ўқиши аниқланди. Бу олийгоҳ саккизта талабани ўқитиш учун лицензияни қандай қилиб олгани ўзи ҳайратланарли. Қирғизистон Миллий университетининг тиббиёт факультетида эса фақатгина 99 талаб ўқир экан. Миллий университетда клиник база мутлақо мавжуд эмас. Хатто малакали ўқитувчилар ҳам йўқ. Яна бир олийгоҳда 53 талаба ўқир экан. Биносига кирсанг ҳамма нарса бордай кўринади, бироқ биронта ҳам талаба кўрмайсан. Бошқача айтганда, олийгоҳ бор, бино бор, бироқ талаба йўқ, -дейди Порахўрликка қарши тадбиркорлик кенгаши бош котиби Нурипа Муқанова.\nАммо Қирғизистондаги тиббиёт олийгоҳлари расмийлари талабаларнинг асосий қисми хорижликлар эканидан келиб чиққан ҳолда, ҳукуматни “етти ўлчаб бир кесишга” ва “тиббиёт соҳасида билим бериш экспорти” тармоғини сақлаб қолишга чақирмоқда.\n-Тиббиёт олийгоҳларини қисқартириш ҳолис ва адолатли равишда амалга оширилиши шарт. Барча олийгоҳларни бир қарич билан ўлчаб, ёпиб ташлашларига қаршимиз. Базаси йўқ бўлса, қисқартириш керак. Лекин клиник базаси бор, талабга жавоб берган хусусий ўқув жойлари ҳам бор. Уларнинг ишлашига шароит яратиш лозим. Агарда биз ёпиб қўйсак, ўша талабалар қўшни Ўзбекистон, Қозоғистон каби мамлакатларга кетади. Қирғизистонда эса тиббиёт соҳасида билим бериш экспорти шаклланиб бўлган, - деб ҳисоблайди “Салимбеков университети” раҳбари Амангелди Жумадилов.\nДавлат статистика қўмитасининг билдиришича, 2021-2022-ўқув йилида 83 мингдан ортиқ чет эллик талаба Қирғизистонда билим олаяпти. Бу мамлакатдаги талабалар умумий сонининг 35 фоизини ташкил қилади.\nЧет эллик талабаларнинг 59 минги МДҲдан, қолган 24 мингги узоқ хориждан келган. Бундай талабалар сони сўнгги беш йилда 7,7 фоизга кўпайган.\nМДҲдан келган талабаларнинг 90 фоизини Ўзбекистон ёшлари ташкил қилади. Узоқ хориждан келган талабаларнинг асосий қисмини Покистон ва Ҳиндистон фуқаролари ташкил қилади.\nТиббиёт олийгоҳларида ўқиш муддати қисқартирилмоқда\nҚирғизистонда “дори-дармон мафияси” ҳақида гапирилмоқда. Бир киши қўлга олинган\n12 қирғизистонлик жинси ўзгаргани боис паспортини алмаштирган


“Кафолат” кафолат беради\nС начала работы biznes-daily.uz 7 744 521\nГлавная "БИРЖА" “Кафолат” кафолат беради\nСуғурта институтлари серқирра фаолиятни изчил ривожлантириш йўлидан бориб, том маънода мижозлари ишончини қозонишга ҳаракат қилишмоқда. Кенг ислоҳот ва янги режаларни амалга ошираётганлар қаторида “КАФОЛАТ суғурта компанияси” AЖ ҳам бор.\nКомпания филиаллар тармоғи бўйича жуда кенг географик миқёсга эга бўлишига қарамай, аҳоли ва ташкилотларга янада яқинлашиш, уларга қулай суғурта хизматларини кўрсатиш мақсадида янги суғурта марказларини очмоқда. Дастлаб ташкил этилган вақтда жойларда компаниянинг 48 минтақавий тармоғи мавжуд эди. Бугунги кунга келиб эса бўлинмалар сони 200 дан ошди. Компаниянинг бугунги кунда устав капитали 32,9 млрд. сўмга тенгдир.\nҲозирда компания томонидан аҳоли ҳамда юридик шахсларга ҳар томонлама қулай, пасайтирувчи коэффициентларни ўз ичига олган ва ҳар томоннинг манфаатларига тўлиқ мос келувчи 100 дан ортиқ мажбурий ва ихтиёрий суғурта тури бўйича хизматлар таклиф этилмоқда. Хориж тажрибаси ва Ўзбекистон суғурта бозорида шаклланган тажрибалардан фойдаланиб ҳамда аҳоли ва хўжалик юритувчи субъектларнинг эҳтиёжларидан ва бозор талабидан келиб чиққан ҳолда янги замонавий суғурта турлари ишлаб чиқилмоқда. Шу билан бирга, мавжуд суғурта турлари доимий равишда такомиллаштириб борилмоқда.\nБугунги кунда компания мижозлари 16 хил мажбурий ва ихтиёрий суғурта тури бўйича полисларни онлайн тарзда харид қилиш имконига эга.\nҚатор йиллар мобайнида тўпланган бой тажриба, компанияни ривожлантириш тадбирларининг босқичма-босқич амалга оширилиши ўзининг ижобий натижаларини бермоқда. Барча асосий иқтисодий кўрсаткичларда ўсишга эришмоқда. Жумладан, 2017 йилда компания 726,3 мингдан зиёд суғурта шартномасини имзолаб, 80,3 млрд. сўм суғурта мукофотларини жамлади. Суғурта мукофотлари умумий ҳажми бўйича компания республикадаги 30 га яқин суғурталовчи ўртасида кучли учликдан жой олди.\nЎзбекистон суғурта бозорида суғурта мукофотлари тушуми бўйича охирги 10 йилда компаниянинг улуши қарийб 2 баробар ошди.\nАлоҳида қайд этиш жоизки, компания бир неча йиллар мобайнида мажбурий суғурта турлари бўйича хизмат кўрсатишда суғурта бозорида пешқадамлардан ҳисобланади. Хусусан, транспорт воситалари эгаларининг фуқаролик жавобгарлигини мажбурий суғурта қилиш бўйича 2017 йил якунларига кўра 22,5 млрд. сўм суғурта мукофотларини жамлашга эришди. Бу 2016 йилги (17,8 млрд. сўм) кўрсаткичга нисбатан 126,4 фоиз кўп демакдир ва ушбу йўналишда фаолият юритаётган суғурталовчилар ўртасида компания 19 фоиз улуш билан бир неча йиллар давомида 2-ўринни эгаллаб келмоқда.\nИш берувчининг фуқаролик жавобгарлигини мажбурий суғурталаш бўйича ҳам кенг кўламли ва салмоқли ишлар амалга оширилиши натижасида 2017 йилда компания томонидан 12,3 млрд. сўм суғурта мукофотлари жамланди. Ушбу йўналишда фаолият юритаётган суғурталовчилар ўртасида ҳам компания 2-ўринни эгалламоқда. Ташувчининг фуқаролик жавобгарлигини мажбурий cуғурта қилиш тури бўйича ҳам 2017 йилда 2,24 млрд. сўм суғурта мукофотларини жамлашга эришилди, ушбу кўрсаткич аввалги йилга нисбатан (1,6 млрд. сўм) 140 фоиз ошди.\nШунингдек, халқаро рейтинг агентлиги баҳосининг тасдиқланиши “КАФОЛАТ суғурта компанияси” AЖ учун янги хорижий инвестицияларни жалб этиш, халқаро молия институтлари билан истиқболли ҳамкорлик алоқалари кўламини янада кенгайтириш ҳамда компания мижозлари ишончини оширишга имкон яратади.\nКомпаниянинг бош мақсади - мижозлар олдидаги мажбуриятларни тўлиқ ва сифатли бажариш ва бу орқали ижтимоий йўналтирилган Ўзбекистон иқтисодиётига муносиб ҳисса қўшишдан иборат.\nЗилола ТЎРАБЕК қизи.


24 Май 22:17\nALMATY. Kazinform - Эртага барча умумтаълим мактабларида ўқув йили якунланади. 26 майдан бошлаб 9 ва 11-синф ўқувчилари имтиҳон топширишади. Бошқа ўқувчилар учун 17 июнга қадар ёзги мактаб ташкил этилади. Бу ҳақда Алмати шаҳри таълим сифатини таъминлаш департаменти раҳбари Гулнар Ермекбаева маълум қилди, дея хабар беради Kazinform мухбири.\n«Пандемия даврида таълим сифатини ошириш ва таълимдаги камчиликларни тўлдириш мақсадида 2022 йил 26 майдан 17 июнгача 1-8, 10 синф ўқувчилари учун ҳар бир таълим муассасасининг ёзги мактабларида ўқув машғулотлари ташкил этилади»,- деди у.\n9 ва 11-синф ўқувчилари учун якуний имтиҳонлар тасдиқланган жадвалга мувофиқ 9 синфда 28 майдан 6 июнгача, 11 синфда 27 майдан 10 июнгача ўтказилади.\n«Қозоғистон Республикаси Таълим ва фан вазирлигининг битирув кечасини ўтказиш бўйича таклифларига эътибор қаратмоқчиман. Бу йил битирув кечаси мактаб деворлари ичида бўлади. Аттестат топшириш маросими 16-17 июнь кунлари бўлиб ўтади. Барча битирув тадбирлари мактабда ўтказилиши керак. Битирувчиларнинг ота-оналарини ушбу тадбирларга сарфланаётган маблағ самарасизлигидан огоҳлантирамиз», - деди Гулнар Ермекбаева.\nУнинг таъкидлашича, битирув кечаси таълим ташкилоти томонидан ташкил этилади. Тадбирга аниматорлар, байрамона агентликлари, пуллик санъаткорларни таклиф қилиш, битирув оқшоми, ижарага олинган машиналарда экскурсияларга рухсат берилмайди.


Карантин зонада ишлаш учун кўнгиллилар рўйхати қандай тартибда тузиляпти? - Халқ сўзи\nКарантин зонада ишлаш учун кўнгиллилар рўйхати қандай тартибда тузиляпти?\n13:03 30 Март 2020 Жамият\nКарантин зонага ишлаш учун кўнгилли шифокорлар рўйхати тузилаяптими? Агар рўйхат тузилиб, ишга олиб кетилаётган бўлса тиббиёт ходимларига қандай шароитлар яратилган ва ойлик маошлари қандай тўланади? Ушбу саволга Вазирлар Маҳкамаси ҳузуридаги санитария-эпидемиология назорати давлат инспекцияси бошлиғи Нурмат Отабеков жавоб берди.\n“Қорақалпоғистон Республикаси соғлиқни сақлаш вазирлиги, вилоятлар ва Тошкент шаҳар соғлиқни сақлаш бошқармалари бундай ҳоҳиши бор тиббиёт ходимларини рўйхатини шакллантиради. Хабарингиз бор, касалликга чалинган беморларни даволаш билан шуғулланган шифокорлар 14 кунда янги тиббий ходимлар бригадаси доим шундай тарзда алмашиб туришади, демак мурожаат қилишингиз ва захирага ёзилишингиз мумкин”, деди Нурмат Отабеков.\nМаълумот ўрнида бугунга қадар Ўзбекистонда коронавирус юқтирганлар сони 145 нафарга етган. Шунингдек 7 киши бутунлай соғайиб кетган.


Amnesty International пандемия дунёда сўз эркинлигига қандай таъсир қилгани ҳақида ҳисобот чиқарди\nХалқаро Амнистия халқаро инсон ҳуқуқлари ташкилоти пандемия бутун дунёда сўз эркинлигига қандай таъсир қилгани ҳақида ҳисобот чиқарди.\nҲуқуқ ҳимоячиларининг сўзларига кўра, кўп мамлакатлар ҳукуматлари ҳозирги вазиятни сўз эркинлигини чеклаш ва коронавирусга қарши курашда кўраётган чораларини танқид қилишни тўхтатиш учун ишлатмоқда.\nГуруҳни айниқса танқид қилган давлатлар орасида Беларус, Бразилия, Венгрия, Миср, Эрон, Испания, Италия, Хитой, Россия, Сербия, АҚШ, Ўзбекистон, Франция, Форс кўрфази мамлакатлари ва Африка ва Жануби -Шарқий Осиёдаги бошқа давлатлар бор.\nМуаллифларнинг фикрича, илмий ва мувозанатли маълумотларга чекланган кириш, шунингдек, сиёсий қарама-қаршилик кенг тарқалган фитна назарияларини келтириб чиқарди ва натижада одамлар эмлашдан, ниқоб тақишдан, ижтимоий масофани сақлашдан ва бошқа чоралардан воз кечишди. Айрим вакциналарнинг самарадорлиги ҳақидаги баҳслар мамлакатлар ўртасидаги геосиёсий курашда воситага айланди. Буларнинг барчаси кўплаб штатларда соғлиқни сақлаш тизимининг ҳаддан ташқари юкланишига таъсир кўрсатди, кўплаб ўлимларга олиб келди, шунингдек, оммавий ахборот воситаларига ва умуман ҳокимиятга бўлган ишончни йўқотди.\nГуруҳнинг таъкидлашича, баъзи мамлакатлар расмийлари пандемияни баҳона қилиб, медиа майдонини танқид, сиёсий мухолифат ва мустақил ОАВдан тозалаш учун ишлатган. Сўз эркинлигини чеклаш, пандемия ҳақида нотўғри маълумот тарқатиш, шунингдек, чеклов чоралари одамларнинг ҳаётини ҳисобга олмаган ҳолда сиёсий мақсадларда тобора кўпроқ қўлланилмоқда, деб ёзади ҳисобот муаллифлари. Халқаро Амнистия ташкилоти, шунингдек, қабул қилинган баъзи чоралар номланган мамлакатларда инсон ҳуқуқларини чеклаш бўйича олиб борилаётган кенг кўламли кампаниянинг бир қисми эканига ишонади.\nХалқаро Амнистия ташкилотининг ёзишича, Хитойда сўз ва матбуот эркинлигининг чекланиши коронавирус тарқалишига ҳал қилувчи таъсир кўрсатди. Шифокорлар ва баъзи журналистлар 2019 йил декабридан бери илгари номаълум касаллик ҳақида гапиришга ҳаракат қилишди, лекин Хитой расмийлари зарур чораларни кўрмадилар ва аксинча, касаллик ҳақида гапиришга уринишгани учун уларни таъқиб қилишди. Фақатгина 2020 йил февралигача, Жамоат хавфсизлиги вазирлиги маълумотларига кўра, мамлакатда коронавирус ҳақида гапирган одамларга «ёлғон маълумот тўқиб чиқариш ва атайлаб тарқатиш» учун 5500 дан ортиқ жиноят иши қўзғатилган. Расмийлар, шунингдек, коронавирус ҳақидаги маълумотларни блокировка қилиш орқали цензура қилишга фаол уринишди.\nРоссияда, ҳуқуқ ҳимоячиларининг таъкидлашича, атайлаб ёлғон маълумот тарқатиш ва санитария-эпидемиология стандартларини бузиш тўғрисидаги қонунлар қабул қилинган, улар асосан фаоллар ва мухолифат сиёсатчиларига нисбатан қўлланилади.\nЎзбекистонда ваҳима қўзғатиши ёки давлатга зарар етказиши мумкин бўлган ахборотни тарқатиш тўғрисидаги қонунлар пандемиядан олдин ҳам амалда бўлган. Аммо айнан коронавирус тарқалиши пайтида қонунчилик қаттиқлаштирилди — эндиликда одамлар бундай маълумотларни тарқатгани учун беш йилдан ўн йилгача қамоқ жазосига ҳукм қилиниши мумкин. Ҳуқуқ ҳимоячиларининг таъкидлашича, расмийлар бу қонунлардан Ўзбекистонда касалликнинг ҳақиқий тарқалиши ва соғлиқни сақлаш тизимининг ҳолати ҳақидаги маълумотларни яшириш учун фойдаланган.


Евро-2020 олдидан: АПЛ тарихидаги энг омадсиз мураббий бошқараётган Нидерландия турнирга қай даража тайёр?\nНидерландияга навбат етиб келди. Ғолиблик учун асосий фаворитлар қаторида тилга олинмаётган жамоадан нималар кутиш мумкин?\nЕвропа чемпионати бир йилга қолдирилгач, Нидерландия бундан хурсанд эди. Чунки турнир ўз вақтида ўтказилганда, тиззасидан жароҳат олган Мемфис Депайнинг иштироки сўроқ остида қоларди. Аммо қувонч узоққа чўзилмади. Янги мавсум бошида сардор Виржил ван Дейк Мерсисайд дербисида хочсимон пайларидан жиддий жароҳат олди ва ҳимоячи мавсум сўнгигача сафдан чиқиб, якунда миллий жамоа қайдномасига киритилмади.\nЯна бир ҳимоячи Дэйли Блинд эса тўпиғидан олган жароҳати билан турнирга келди. Бундан ташқари, нидерландияликларни 2014 йилги мундиалдан сўнг илк бор йирик турнирга олиб чиққан бош мураббий Рональд Куман лавозимини тарк этиб, «Барселона»га йўл олди.\nКуманнинг ўрнини эгаллаган Франк де Бур миллий жамоа бош мураббийлигига муносиблигини исботлаш учун жуда кўп иш қилиши керак. Куман «апелсинранглилар»ни тарк этиш арафасида Нидерландия Евро-2020 фаворитлари қаторига кирмаслигини айтганди. Де Бур ҳам унинг фикрига қўшилиб: «Биз тўртинчи ва саккизинчи ўринлар орасидамиз, аммо яримфиналга чиқишга қодирмиз. Ва албатта турнирда ғолиб чиқишни хоҳлаймиз», деди.\nНидерландия миллий жамоасининг чизиқлардаги етакчиларига эътибор қаратамиз.\nДарвоза: Тим Крул\n«Норвич» дарвозабони миллий жамоа сафида йирик мусобақага илк бор асосий дарвозабон сифатида келмоқда. Крул клуби билан АПЛга қайтди. У ўтган мавсумда Чемпионшипда 36та ўйинда майдонга тушиб, «кичик АПЛ»даги ғолибликка катта ҳисса қўшди.\nАйни вақтда Крулга миллий жамоада рақобатчи йўқ. «Қария» Мартен Стекеленбург билан АЗ посбони Марко Бизот асосий таркибга мос эмас. Тим билан рақобат қилиши керак бўлган Яспер Силлессен турнир арафасида коронавирусга чалинди ва қайдномадан тушиб қолди.\nКрулнинг устун жиҳатлари – бўйдорлиги ва пенальтилар сериясидаги топқирлиги. Унинг 2014 йилги жаҳон чемпионати чоракфиналида Коста-Рика билан ўйинда 120-дақиқада захирадан тушиб, пенальтилар сериясида жамоасига ғалаба келтирганини яхши эслайсиз. Шунингдек, у 2019/20 йилги мавсумда «МЮ» билан баҳсда икки бор 11 метрлик жарима зарбасини қайтариб, Премьер-лига тарихидан ўрин олганди.\nҲимоя: Стефан де Врей\n«Интер» А Серияда «Ювентус»нинг 9 йиллик гегемонлигига барҳам беришида де Врейнинг ўрни катта. Ҳимоячи 32та баҳсда майдонга тушиб, 1та гол урди. «Нерадзурри» ҳимояси 38та баҳсда 35та гол ўтказиб юборди. Бу – чемпионатдаги энг яхши натижа.\nДе Врей ван Дейксиз қолган Нидерландияга тажрибаси билан асқатиши, шубҳасиз. Стефан ЖЧ-2014да қатнашиб, турнир кашфиётларидан бирига айланганди. У мундиалдан сўнг А Серияга йўл олди. Дастлаб «Лацио»да етакчилардан бирига айланди, кейинчалик «Интер»га ўтиб янада ўсишга эришди. 29 ёшли футболчи «Ювентус» ҳимоячиси де Лигт билан ҳимояни «бетонлаштириб» ташлаши, шунингдек, заифроқ қанот ҳимоячиларининг хатоларини тўғрилаши керак бўлади.\nЯримҳимоя: Френки де Йонг\nЯримҳимояда жамоа сардори Жоржиньо Вейналдум ҳам ҳаракат қилса-да, майдонда катта ҳажмдаги ишни Френки де Йонг бажаради. «Барселона» яримҳимоячиси о`тган мавсумда янада о`сишга муваффақ бо`лди. У Куман қўл остида «занжирлар»дан халос бўлди ва турли позицияларда, жумладан, ҳимояда ҳам ўйнай олишини кўрсатди. Таққослаш учун, де Йонг якунланган мавсумда каталонияликлар сафида Мессидан кўпроқ ўйин ўтказди, сариқ карточкалар сони туфайли фақат бир баҳсда майдонга тушмади.\nДе Йонгни Нидерландияда яхши кўришади ва бунинг бир қанча сабаблари бор: унинг фамилияси, табассуми ва энг муҳими – ўйини. Шарҳловчилар бошқа ўйинчиларни фамилияси билан чақиришса, уни шунчаки Френки деб аташади. У қайсидир маънода афсонавий Йохан Кройфга ўхшайди – дирблинги бор, ностандарт қарорлар қабул қилади, ишониб бўлмайдиган ишларни бажаради.\nФренки ҳам ҳужумлар ташкил этишда, ҳам рақиб ҳужумларини бузишда бирдек фаол ҳаракат қилади. Унинг ўйини қовушса, Нидерландия хавфли рақибга айланади. У рақибнинг камида икки ўйинчисини чалғитиб, Депай ва Вейналдумни бўш ҳудудларга чиқариб, жамоага ижобий натижаларни келтириши мумкин.\nҲужум: Мемфис Депай\nНидерландия 3-5-2 ёки 4-2-3-1 схемаларининг қай бирида ўйнашидан қатъи назар Депай асосий таркибдан ўрин олади ва деярли ҳар бир баҳсда майдонни голсиз тарк этмайди. Нидерландиянинг ҳужумдаги самарадорлиги «Барселона» ва «Ювентус»дан бирини танлашга иккиланиб турган футболчига боғлиқ.\n«Лион» аъзоси ўтган мавсумда Франция чемпионатида 37та ўйинда майдонга тушиб, 20та тўп киритди ва 12та голга ассистентлик қилди. Бу – унинг фаолиятидаги энг яхши мавсуми.\nСўнгги йилларда Депайнинг позицияси ўзгарди. У энди аввалгидек фақат вингер эмас – клубда ҳам, миллий жамоа сафида ҳам марказий ҳужумга яқин ҳаракат қилмоқда.\nФранк де Бурга ҳам футболчи, ҳам мураббий сифатида Нидерландиядаги Европа чемпионатида қатнашиш насиб қилмоқда. У Нидерландия мезбонлигидаги Евро-2000да мамлакат тарихидаги энг кучли жамоалардан бирининг сардори бўлган ва гуруҳда Франция дарвозасига жаримадан супергол урган, аммо яримфиналда Италияга қарши ўйинда 2 марта пенальтидан фойдалана олмаганди. Энди де Бур мураббий сифатида Евро-2020да гуруҳ ўйинларини уйда – Амстердамда ўтказади.\nДе Бур мураббийлик фаолиятида фақат «Аякс» билан муваффақиятларга эришди. Топ-5 лигаларда «Интер» ва «Кристал Пэлас»да ишлаб, қониқарсиз натижалар туфайли тезда истеъфога чиқарилди. У Лондон клуби билан 3 йиллик шартнома тузиб, атиги 77 кун ишлади. Ҳатто Жозе Моуриньо уни «Премьер-лига тарихидаги энг ёмон мураббий» деб атади. Де Бур эса шундай жавоб берди: «Жозе шундай дейишга ҳақли, чунки бу ҳақиқатан жуда ёмон эди. Аммо қачондир ушбу омадсизлик эвазига совринлар қўлга киритишимга ишонаман».\nКейинчалик мураббий АҚШда ҳам муваффақиятсизликка учради. У ерда маҳаллий мухлисларни ҳақоратлаб, сўнг улардан кечирим сўради. Евро-2020 – де Бур учун фаолиятини ўзгартириш ва қандай мураббийлигини исботлаш учун имконият.\nЖамоа 4-2-3-1 схемасида ўйнаб келаётганди, аммо сўнгги ўртоқлик баҳсларида де Бур 3-5-2дан фойдаланди. Бу схема Нидерландия учун бегона эмас. Жамоа 2014 йилги мундиалда шу тактикани қўллаб, якунда 3-ўринни қўлга киритганди. Шунингдек, таркибдаги де Врей, де Лигт, де Йонг, Депай, де Рон каби етакчилар ўз клубларида шу схемада ўйнашади.\nНидерландия саралаш босқичида Германия билан бир гуруҳдан ўрин олди ва 6 ғалаба, 1 дуранг ва 1 мағлубият қайд этиб, 2-ўрин билан Евронинг финал босқичига йўл олди. Ягона мағлубият Германиядан қабул қилиб олинган. Жамоа 24та гол уриб, ўз дарвозасидан 7та тўп олиб чиққан.\nНидерландия расмий мусобақалардаги сўнгги 10 ўйинда турли натижалар қайд этди: 6 ғалаба, 2 дуранг, 2 мағлубият. Италия ва Туркиядан учралган мағлубиятлар жамоага бўлган ишончни пасайтиради.\nНидерландия Еврода C гуруҳида Украина, Австрия ва Шимолий Македония билан бир гуруҳдан ўрин олган. Де Бур шогирдларига гуруҳ босқичидаги барча баҳсларни Амстердамда ўтказишлари устунлик беради, аммо плей-оффда топ жамоаларга қарши тўқнашувларда имкониятлар камаяди. Нидерландия ХХI асрда Евроларда эмас, жаҳон чемпионатларида яхши қатнашмоқда. Кўрамиз, балки, бу гал анъана бузилар.


UzNews - MY5 телеканали маъмурий жавобгарликка тортилди\n23 сен 2021, 12:05\nТелеканал “Ўзбекистон кино ишлаб чиқарувчилар ассоциацияси”нинг аъзоларига тегишли кинофильмларни уларнинг рухсатисиз ва шартнома тузмасдан эфирга узатган.\n11 август куни Интеллектуал мулк агентлиги “Ўзбекистон кино ишлаб чиқарувчилар ассоциацияси”дан муаллифлик ҳуқуқи ва турдош ҳуқуқларини ҳимоя қилишда амалий ёрдам кўрсатиш тўғрисидаги мурожаатни қабул қилган.\n“Менинг юртим” телеканали томонидан “Ўзбекистон кино ишлаб чиқарувчилар ассоциацияси”нинг аъзоларига тегишли бўлган кинофильмлар уларнинг рухсатисиз ва шартнома тузмасдан эфирга узатилганлиги аниқланган.\nУшбу маъмурий иш материаллари 15 сентябрь куни Жиноят ишлари бўйича Мирзо Улуғбек туман суди томонидан кўриб чиқилди. Телеканалнинг мансабдор шахсига нисбатан Маъмурий жавобгарлик тўғрисидаги кодексининг 177-1-моддаси биринчи қисми билан маъмурий жарима жазоси қўлланилган.\nУшбу ҳолат мансабдор шахсларни БҲМнинг 5 бараваридан 10 бараваригача миқдорда жарима солишга сабаб бўлади.


Каталония, Рим, Лондон. Дербилар ва уик-энднинг ўтказиб юбориб бўлмайдиган бошқа супер тўқнашувлари\n18:23 / 29.04.2017\nАпрель ойининг сўнгги уик-энди дербиларга бойлиги билан ёдда қоладиган бўлиб турибди. Дербилардаги натижаларнинг муҳимлиги эса уларга бўлган қизиқишни янада оширади. Бироқ супер тўқнашувлар фақат дербиларда кузатилмайди. Tribuna.Uz ойнинг сўнгги ҳафтасидаги энг ажойиб учрашувларга батафсил тўхталиб ўтади.\n«Эспаньол» – «Барселона» (29 апрель, 23:45, UzReport)\nЧемпионлик учун курашаётган «Барселона»га Каталониядаги азалий рақиб доимий равишда қаршилик кўрсатишга уриниб келган. Агар ўзи мағлуб эта олмаса ҳам, «Реал»га ютқазиб беришда (мухлислар томонидан) айбланадиган жамоани ҳазил тариқасида Мадрид фарм-клуби (худди «Атлетико»ни «Барселона фарм-клуби деб аташгани каби) ҳам дейишади. Ҳозир айни кураш энг қизиган паллада «Эспаньол» ўз ҳамшаҳарларини тўхтатиб қолишга уриниб кўриши талаб этилади.\n«Эспаньол» уйида кечган сўнгги 9 учрашувдан (4Д, 5М) буён «Барселона»ни мағлуб эта олмаяпти. Сўнгги марта «Эспаньол» ўз уйида 10 йил муқаддам «Барселона»ни мағлубиятга учратишнинг уддасидан чиққан. Қайтанга жамоа «Барселона» мезбонлигидаги учрашувда 8 йил олдин ғалаба қозонишни уддалай олгани таҳсинга сазовор. Ўшанда жамоани ҳозирги «Тоттенҳэм» устози Маурисио Почеттино бошқарарди.\n«Рома» – «Лацио» (30 апрель, 15:30, Матч! Футбол 2)\nСўнгги бир неча йилда Рим дербиси Италия А сериясида у қадар катта афишалар билан кутиб олинмайдиган бўлиб қолди. Жамоа футболчиларининг бир-бирига муносабатлари, ўйин вақтидаги қўполликлар, можароли вазиятлар ҳамон учраб турибди. Бироқ ўйин даражаси бўйича бу нарса ўзини оқламаётганди. Ниҳоят мартда бўлиб ўтган Италия кубогининг ярим финал учрашувлари мухлисларга ҳақиқий Рим дербиси ҳавосини тақдим эта олди. Шу нуқтаи-назардан бу сафарги чемпионат учрашуви ҳам катта қизиқиш билан кутилмоқда.\n«Ювентус»нинг очко йўқотишидан сўнг «Рома» чемпионлик учун сўнгги умидларини сақлаб қолиш мақсадида бу урашувни ўз фойдасига ҳал қилиши керак бўлади. Италия кубоги ярим финалида учралган мағлубият ҳам Спаллетти шогирдларининг ғазабини қўзғаган бўлиши лозим. Бу эса учрашув натижасининг икки ҳисса муҳимлигини ва ўйин даражаси ҳам шунга мос бўлишини кўрсатиб турибди.\nИкки жамоанинг уй учрашувлари битта стадионда кечишини ҳисобга олсакда, «Лацио» номинал мезбон сифатида қаралади. Шу маънода «Лацио» номинал мезбон сифатида ўтган сўнгги учта А серия учрашувида «Лацио» бирорта ҳам ғалабани қўлга кирита олмаган. Умуман «Лацио» мезбонлигидаги сўнгги 7та Рим дербисининг 4тасида «Рома»нинг қўли баланд келган.\n«Эвертон» – «Челси» (30 апрель, 18:05, Матч! Футбол 1)\n«Эвертон» таркибдаги бир қатор йўқотишларга қарамасдан АПЛда барқарор очко ишлашда давом этмоқда. Куман шогирдлари кетма-кет 4 учрашувдан буён АПЛда мағлубиятсиз юришини давом эттирмоқда. 58 очко тўплаган ливерпулликлар 7-ўринда бормоқда. Жамоада ЕЧЛ йўлланмаси учун ҳам назарий бўлсада имконият сақланиб қолган. Албатта бу вазифани уддалаш деярли имконсиз бўлсада, Европа лигасида тўғридан-тўғри қатнашиш имкониятини тақдим этадиган 5-6 ўринлар ҳам «Эвертон» учун жуда яхши натижа бўлиши шубҳасиз. Бу йўлда жамоа чемпионлик учун кураш олиб бораётган «Челси»ни тўхтатиб қолиши керак бўлади.\n«Эвертон» жорий мавсумда ўз уйида 17 учрашувда 40 очко тўплашга муваффақ бўлди. Фақатгина «Ливерпуль»га қарши учрашувда сўнгги сонияларда ўтказиб юборилган гол эвазига жамоа мағлубиятга учради. Ҳозирда жамоанинг уй учрашувларидаги ғалабали серияси 7 учрашувга етган. Ўз навбатида «Челси» меҳмонда ўтказган 17 учрашувда 36 очко тўплаган ва бу борада ҳам АПЛ етакчиси бўлиб турибди.\nЖамоаларнинг Ливерпулдаги сўнгги 9 учрашувида «Челси» фақатгина икки марта ғалаба қозона олган. «Эвертон олти марта ғалаба қозонган бўлса, битта учрашувда дуранг қайд этилган. Сўнгги марта «Челси» «Эвертон» уйида 2014/15 йилги чемпионлик мавсумида 2014 йилнинг августида 6:3 ҳисобида ғалаба қозониб қайтган. Сўнгги икки учрашувда эса Ливерпулдан жамоа мағлубият билан қайтган. Биринчи даврада Лондонда бўлиб ўтган учрашувда эса «Челси» 5:0 ҳисобида ғалаба қозонган.\n«Тоттенҳэм» – «Арсенал» (30 апрель, 20:30, Матч! Футбол 1)\n«Тоттенҳэм» ўтган ҳафтада Англия кубогида «Челси»га 2:4 ҳисобида имкониятни бой бериб мусобақадан чиқиб кетди. Энди Маурисио Почеттино жамоасида ягона имконият премьер-лигада ғалаба қозониш бўлиб қолмоқда. «Челси» билан тўрт очколик фарқни сақлаб турган «шпорлар» «Арсенал»га қарши учрашувда ғалаба қозонган тақдирда нафақат чемпионлик учун курашни давом эттиради. Балки узоқ йиллик танаффусдан сўнг илк марта ўзининг энг азалий рақибидан турнир жадвалида юқорида бўлиш масаласини муддатидан ҳал қила олади.\nШимолий Лондон дербисининг аҳамиятини мана шундан ҳам билиб олиш мумкин. Ҳеч бўлмаганда жамоалар азалий рақибидан олдинроқда жойлашиши керак. Ўтган мавсумда Почеттино бу вазифани уддалай олмаганди. Бу сафар эса бунинг учун янада яхшироқ имконият унинг шогирдларида юзага келган.\n«Интер» – «Наполи» (30 апрель, 23:45, Sport TV, Матч! Футбол 2)\nЖуда қийин даврларни бошидан ўтказаётган «Интер» сўнгги 5 учрашувдан буён ғалаба нималигини билмай келмоқда. Бу эса жамоанинг еврокубоклар учун курашдаги имкониятини кесин пасайтириб юборди. «Наполи»га қарши учрашув бу борада Пиоли шогирдлари учун сўнгги имконият бўлади. Агар миланликлар нохуш даврга барҳам беришни уддалай олишса, еврокубоклар учун курашни давом эттириши мумкин бўлади.\n«Наполи» эса ЕЧЛга тўғридан-тўғри йўлланма учун «Рома» билан курашни давом эттирмоқда. Орадаги фарқни қисқартириш учун ҳам неаполликлар бу учрашувда ғалаба қозонишга уриниб кўришади.\n«Наполи» Миланда 2000 йилдан буён фақат бир мартагина ғалаба қозонишни уддалаган. Икки жамоанинг «Интер» мезбонлик қилган сўнгги уч учрашувнинг иккитасида эса дуранг қайд этилган. Умуман олганда сўнгги 10та учрашувда «Интер» 7 марта ғалаба қозонган, 2 дуранг, «Наполи»нинг ягона ғалабаси.\n«Ницца» – «ПСЖ» (30 апрель, 23:59, Матч! Футбол 1)\n«Ницца» учун бу Франция чемпионлиги учун курашиш учун сўнгги имконият бўлади. Агар жамоа ғалаба қозонган тақдирда, «Лестер»га тенглаштирилаётган жамоа бу номни қайсидир маънода оқлаган бўлади. Ҳозирда «ПСЖ» билан 6 очкони ташкил қилмоқда. Ғалаба икки етакчи билан орадаги фарқни 3 очкогача қисқаришига сабаб бўлади.\nНиццада кечган сўнгги олти учрашувнинг фақат биттасида «Ницца» ғалаба қозонишнинг уддасидан чиққан. «ПСЖ»да тўртта ғалаба. Унгача эса «Ницца» ўз уйида кетма-кет тўртта учрашувда ғалаба қозонганди. Икки жамоа ўртасидаги биринчи даврада Парижда кечган учрашувда ғолиб аниқланмаган — 2:2. Бу «Ницца»нинг олти йил давомида илк марта Париждан очко олиб қайтиши бўлганди.\nИспания чемпионлик курашини авж олган даврда «Реал» «Валенсия»га қарши ( 29 апрель, 19:15) синовдан ўтади. Шанба кунги дастурдан шунингдек «Вольфсбург» - «Бавария» (21:30) ўрин олган. Россия чемпионатининг икки етакчиси «Спартак» ва ЦСКА қарама-қаршилиги ҳам шиддатли курашларга бой ўтиши кутилмоқда.\nЧелси Барселона Арсенал ПСЖ


Суҳбат чоғида таъкидланганидек, қисқа вақт давомида Ўзбекистон — Тожикистон муносабатларида чуқур ўзгаришлар юз берди. Икки томонлама ҳамкорликнинг барча комплекс масалаларини яхшилаш нуқтаи назаридан қайта кўриб чиқилмоқда.\nТошкент ва Душанбе ўртасида авиақатновлар қайта тикланди, савдо-иқтисодий ҳамкорлик бўйича ҳукуматлараро комиссиянинг мажлиси ўтказилди, давлатлараро чегараларни делимитация қилиш бўйича Ҳукумат делегациялари ишчи гуруҳларининг учта учрашуви бўлиб ўтди. Шу билан бирга, турли соҳаларда, хусусан маданий-гуманитар соҳадаги қўшма тадбирлар ҳам жамоатчиликнинг кенг муҳокамасига сабаб бўлди.\nУчрашувда Ўзбекистон — Тожикистон Давлат чегараларини делимитация ва демаркация қилиш бўйича Ўзбекистон Республикаси ва Тожикистон Республикаси ҳукумат делегациялари ишчи гуруҳларининг навбатдаги учрашуви амалий масалалари муҳокама қилинди.\nМазкур рукндаги бошқа мақолалар: « Ислоҳотларнинг ҳуқуқий базасини янада такомиллаштиришга қаратилган долзарб масалалар кўриб чиқилди\tМанфаатли ҳамкорлик алоқаларни ривожлантириш масалалари муҳокама этилди »


Ўтмишдаги ғайриоддий ихтиролар - zarnews.uz\nБугун эътиборингизга ўтмишдаги бир нечта “ноу хау”(янгилик)ларни намойиш этмоқчимиз. Таъкидлаш лозимки, ажойиб кашфиётлар синовлар ва хатолар орқали содир бўлади. Биргина керакли ихтирога минглаб баҳсли ва ғалати ихтиролар қарши туриши мумкин. Баъзи ғоялар патент ва тимсоллар даражасида қолиб кетади, бошқалари вақтинча машҳурликка эришади, аммо охир-оқибат улар илдиз отмайди.\nДуш капюшони (1970 йил)\nСуратдаги немис актрисаси соч турмагига зарар етказмасдан ювиш имконини берадиган “душ капюшони”ни намойиш қилмоқда.\nИмпульсория (1850 йил)\nXIX асрнинг ўрталарида италиялик ихтирочи югуриш йўлакчасига отларни қўйди ва ҳаракатланадиган от узатмали моторсиз локомотивни олди. Максимал тезлик соатига 11 километрни ташкил қиларди. Мўъжизавий ихтиро 1851 йилда Лондонда бўлиб ўтган халқаро кўргазмада намойиш этилди, аммо бу ихтиро ушбу кўргазмадан нарига ўтмади.\nМўйловлар учун ниқоб (1876 йил)\nЖаноблар чиндан ҳам мўйловларини овқатга булғашни ёки ичимликларга ботиришни ёқтиришмасди, шунинг учун америкалик ихтирочи бу муаммони ҳал қилиш учун ечим таклиф қилди. У ҳатто ўз ихтиросини патентлади. Мўйловлар учун ҳимоя оммавий ишлаб чиқаришга киришилди, бироз вақт ўтгач, ниҳоятда бемаъни ва кулгили кўриниши сабабли унга талаб сусайди.\nИзолятор (1925 йил)\nЙўқ, бу сувости жиҳозларининг бир қисми эмас. Мослама изолятор деб номланган ва ихтирочиси ўйлаганидек, барча шовқинларни қайтариш ва диққат жамлаш учун мўлжалланган эди. Кислород идиши бир текис ва чуқур нафас олишга ёрдам берарди. Ҳуго Генсберкнинг ихтироси илмий журналларда кенг ёритилган, кейинчалик у ҳаётда қўлланилмай қолган.\nРезинали бампер (1932 йил)\n100 йил олдин автоуловлар кўпайиб, автоҳалокатлар сони ўсиб борган. Суратдаги лондонлик ихтирочи пиёда билан тўқнашганда, уни оҳиста орқага улоқтириб, ўзига хос скамейкага айланиб қоладиган резина бамперни намойиш қилмоқда.\nИтларни ташувчи мослама (1936 йил)\nЯна бир ғайриоддий “ноу-хау” - “Оммабоп механика” журналида чоп этилган итлар аравачасининг чизмаси. Ўша пайтда тезлик пастроқ бўлганлиги аниқ, бироқ бу ғоя кенг тарқалиб кетмаганига итлар енгил тортган бўлса, ажабмас.\nОнамобиль (1930 йиллар)\nБолалар аравачаси ва ўт ўргич орасидаги бу мослама жуда секин юрарди, аммо унинг чизмаси ҳозир ҳам ноқулай ва хавф-хатардан холи кўринмайди. Ихтиро ўтган асрнинг 30-йилларда Англияда бўлиб ўтган кўргазмада намойиш этилган ва яхшиямки, у унутилган.


Андижонда талончилар ярим тунда 60 ёшли аёлни пичоқлаб кетди — фото\nАндижон вилояти Қўрғонтепа туманида 8 январь куни 2 нафар номаълум шахс 60 ёшли С.А.нинг уйига бостириб кириб, аёлга пичоқ билан ҳужум қилди. Бу ҳақда Тергов департаменти матбуот хизмати хабар берди.\nМаълум қилинишича, 8 январь куни соат 02:00 да икки нафар номаълум шахс юзига ниқоб кийиб олган ҳолда Нурли ёғду маҳалласида яшовчи 60 ёшли С.А. (аёл)нинг яшаш хонадонига кириш эшиги ойнасини синдириб, ғайриқонуний равишда кирган.\nШундан сўнг пичоқ билан хонадон эгасига ҳужум қилиб, унга ҳаёт ёки соғлиғи учун хавфли бўлган зўрлик ишлатиб, қўл ва оёқлари ҳамда оғзини скоч ёрдамида боғлаб, қулоқларидаги 1 жуфт нархи 700 минг сўмлик сирғасини, қўлидаги 1 дона нархи 300 минг сўмлик узугини талон-торож қилиб, ҳодиса жойидан номаълум томонга яширинган.\nМазкур ҳолат юзасидан Қўрғонтепа тумани ички ишлар бўлими ҳузуридаги тергов бўлими томонидан номаълум шахсга нисбатан Жиноят кодексининг 164-моддаси 3-қисми «в» банди (босқинчилик) билан жиноят иши қўзғатилган.\nОлиб борилган тергов ҳаракатлари давомида мазкур жиноятни 26 ёшли У.М. (эркак) ҳамда 38 ёшли М.А. (эркак) содир этганлиги аниқланиб, жиноятчиларни бирининг яшаш уйи тинтув қилинганда, жабрланувчига тегишли бўлган 1 жуфт аёллар сирғаси, 1 жуфт қўлқоп ашёвий далил сифатида олинган.\nҲозирда жиноят иши бўйича У.М. ва М.А. гумон қилинувчи тариқасида жалб қилиниб процессуал тартибда ушланган. Ҳозирда дастлабки тергов ҳаракатлари давом этмоқда.


Президент 83 нафар аёлларни афв этди » Muzlik.uz - O‘zbekiston yangiliklari\nПрезидент 83 нафар аёлларни афв этди\nЎзбекистон президенти Шавкат Мирзиёев «Халқаро хотин-қизлар байрами муносабати билан озодликдан маҳрум этиш жазосини ўтаётган бир гуруҳ маҳкума аёлларни афв этиш тўғрисида"ги фармонни имзолади. Фармонга мувофиқ жазо муддатини ўтаётган 83 нафар аёллар афв этилди. Давлат раҳбарининг ташаббуси доирасида президент ҳузуридаги Афв этиш масалалари бўйича комиссия ва бошқа мутасадди идоралар вакилларидан иборат ишчи гуруҳ ташкил этилиб, бевосита жойларга чиққан ҳолда маҳкума аёлларнинг шахсини ўрганди ва улар билан якка тартибда суҳбатлар ўтказди. Ўтказилган тадбир якуни бўйича комиссиянинг адашиб, билиб-билмай жиноят содир этган, ҳозирги вақтда қилмишига чин кўнгилдан пушаймон бўлган ва тузалиш йўлига қатъий ўтган бир гуруҳ маҳкума аёлларни афв этиш ҳақидаги таклифи президент томонидан маъқулланди. "Газета.uz"да реклама Афв этилган аёлларнинг 12 нафари жазодан тўлиқ озод қилинади, 29 нафари жазони ўташдан муддатидан илгари шартли озод қилинади, 17 нафарига тайинланган жазо енгилроқ жазо билан алмаштирилади. Бир сўз билан айтганда, 58 нафар аёл жазони ижро этиш муассасаларидан озод қилинмоқда. Шунингдек, 25 нафар маҳкума аёлга тайинланган озодликдан маҳрум этиш жазосининг муддатлари қисқартирилади. Афв этилганларнинг 7 нафарини чет эл фуқаролари ташкил этади.\nПрезидент фармони билан 58 фуқаро афв этилди\nПрезидент 92 фуқарони афв этди\nПрезидент 65 фуқарони афв этди\nПрезидент фармони билан 575 фуқаро афв этилди\nПрезидент фармони билан 226 фуқаро афв этилди


2020 йил Статистик салоҳият индексида Ўзбекистон 66 поғона кўтарилди\nData for Better Lives да қайд этилишича, Жаҳон Банкининг Статистик салоҳият индексида Ўзбекистон 154 мамлакат орасида 67 ўринни эгаллади. 2016 йилдан буён мамлакат ушбу кўрсаткич бўйича 66 поғонага кўтарилди. 24 март куни чоп этилган ҳисоботда камбағал одамлар ҳаётини яхшилаш ва ривожланиш мақсадлари сари олға силжишга эътибор қаратилган.\nБМТ Тараққиёт дастурининг Ўзбекистондаги доимий вакили Матилда Димовсканинг таъкидлашича, ушбу ажойиб ютуққа кўп жиҳатдан Давлат статистика қўмитаси билан биргаликда ташкил этилган веб-портал шарофати билан эришилди.\n«Ўзбекистоннинг БРМ га эришиш бўйича юқори мақсадли кун тартибини тўлиқ амалга ошириш учун қарор қабул қилувчиларга аниқ, ўз вақтида, етарлича дегагрегация қилинган, долзарб, олиш осон ва фойдаланишда қулай бўлган ахборот ва статистик маълумотлар керак», деди у. «Ушбу веб-сайт ҳукумат раҳбарлари ва журналистлар ва ўз мамлакатлари қандай ривожланаётганини билишлари зарур бўлган кенг жамоатчилик учун янгиланган маълумотларни тақдим этади».\nЖаҳон Банки рейтингида мамлакатнинг Статистик салоҳияти кўрсаткичи унинг аҳолиси ва иқтисодиёти тўғрисида юқори сифатли маълумотларни тўплаш, таҳлил қилиш ва тарқатиш қобилиятини англатади. Ижтимоий ва иқтисодий кўрсаткичларни мониторинг қилиш, сиёсий вакиллик ва давлат ресурсларини тақсимлаш, хусусий сектор инвестицияларни йўналтириш ва дастурларни ишлаб чиқиш ва сиёсатни шакллантириш тўғрисида халқаро донорлар ҳамжамиятини хабардор қилиш учун бундай сифатли статистика маълумотлари зарур.\n2019 йил 2 мартда ишга туширилган миллий БРМ веб-портали ушбу статистикани ўзбек, рус ва инглиз тилларида тақдим этади. Ўзбекистоннинг БРМ га эришиш йўлидаги тараққиёти тўғрисидаги статистика бирламчи маълумотлар сифатида ҳам, изоҳланган шаклда ҳам тақдим этилади. Ушбу маълумотлар қўшимча равишда миллий янгиликлар, БРМ га эришишга оид ҳисоботлар ва қонунчилик, шунингдек, БРМ лар ва 2030 йилгача кун тартиби тўғрисидаги глобал нашрлар билан тўлдирилди.\nДимовсканинг таъкидлашича, ҳозирги пайтда Ўзбекистон ҳукумати миллий веб-сайтда 100 дан ортиқ БРМ кўрсаткичлари тўғрисидаги маълумотларни тўплайди ва чоп этади. «Хавфсизроқ, инклюзивроқ (кенгроқ қамровли), барқарор ва устувор ривожланиш йўлидаги олдинга силжишни тезлаштиришда БМТТД миллий ҳамкасбларимиз ва шерикларимиз билан ҳамкорликни давом эттиришга интилади», деди у.\nБундан ташқари, БРМ га эришиш борасида хабардорликни ошириш учун бошқа статистик маҳсулотларни тайёрлашда БМТ Тараққиёт дастури Қўмитага ёрдам бермоқда. БРМ кўрсаткичлари бўйича маълумотлар тақдим этилган ва Ўзбекистонда пандемиядан кейин БРМ га эришиш йўлидаги тараққиётни мониторинг қилиш учун кенг қамровли восита бўлиб хизмат қилувчи БРМ лар бўйича мунтазам статистик тўпламни нашр этишда ёрдам кўрсатди.\nМиллий палата томонидан Европа сифати талабига жавоб берувчи фармацевтика лойиҳаси муҳокама этилди\nФАО Тошкент Давлат аграр университетида GIS-технологиялари бўйича ўқув семинари ўтказмоқда\nЯнги Ўзбекистоннинг гендер сиёсати\nМБ валюта курслари 06/05/2021


Ўзбекистон Искандария кутубхонасига Фарғоний ҳайкалини тортиқ...\n27.08.2018 16:46 0 6\nМиср Араб Республикаси пойтахти Қоҳирага хизмат сафарини амалга ошираётган Ўзбекистондаги Ислом цивилизацияси маркази ҳайъати кеча, 26 август куни Қоҳира ислом санъати музейида бўлди. Бу ҳақда ЎМИ Матбуот хизмати хабар берди.\nМузейнинг бош директори доктор Мамдуҳ Усмон билан учрашув ўтказилди. Музей раҳбарияти ва учрашувда иштирок этган илмий тадқиқотчиларга Ўзбекистонда тарихий-маданий меросни асраш, ўрганиш ва тарғиб қилиш соҳасида республика раҳбарияти томонидан амалга оширилаётган ташаббусларнинг моҳияти ва мақсадлари тақдимоти амалга оширилди.\nИслом санъати музейи бош директори Марказий Осиё цивилизацияси умумисломий тамаддун занжиридаги муҳим ҳалқа эканини, Тошкентда барпо этилаётган Ислом цивилизацияси маркази билан ҳамкорлик қилиш Ислом санъати музейи учун шараф ва айни муддао бўлишини баён қилди. Томонлар ҳамкорлик тўғрисида Меморандум имзолаш ва унга кўра маълумот, тажриба алмашиш, ходимларнинг ўзаро малакаларини ошириш ҳамда Қоҳира ислом санъати музейи ва Ўзбекистондаги ислом цивилизацияси маркази ўртасида экспозициялар алмашиб туришга келишиб олдилар.\nШу куни Ўзбекистон делегацияси Искандария кутубхонаси бош директори доктор Мустафо Эл Фэки билан ҳам учрашди. Суҳбат давомида доктор Эл Фэки Ўзбекистонда амалга оширилаётган хайрли ишлардан хабардор эканини, мамлакатимизда Президент Шавкат Мирзиёев ташаббуслари билан аждодлар меросини сақлаш ва ўрганиш бўйича амалга ошираётган ишларни кузатиб турганини мамнуният билан қайд қилди.\n«Алоқаларимиз тарихи мамлуклар ва ҳатто улардан олдинги замонларга тақалади. Албатта биз ҳамкорлик қилишимиз, оталар анъаналарини давом эттиришимиз керак. Биз Ўзбекистон томонининг кутубхонамиздаги машҳур кишилар тимсоллари қаторида кўриш учун Аҳмад ал-Фарғоний ҳайкалчасини тортиқ қилиш ниятидан хабардор бўлдик. Ушбу улуғ олим мамлакатларимиз ва халқларимиз, тарихимиз ва маданиятларимиз ўртасида мисоли бир кўприкдир. Албатта бундай ҳадяни мамнуният билан, шараф деб билиб қабул қиламиз», — деди кутубхона директори.\nУчрашувда Ўзбекистондаги Ислом цивилизацияси маркази ва Искандария кутубхонаси ислом тадқиқотлари маркази ўртасида ҳамкорлик битими имзолашга келишиб олинди. Учрашув самимий ва дўстона муҳитда ўтди.\nЎзбекистон Миср Искандария кутубхонаси Фарғоний ҳайкали


Тошкентда ёш йигит ҳайвонларга зўравонлик қилиб, уларни қийнаб ўлдирди — Sof.uz\nТошкентда ёш йигит ҳайвонларга зўравонлик қилиб, уларни қийнаб ўлдирди\n21.11 10:11 197 Ўзбекистон\nИжтимоий тармоқларда турар-жой биноси кираверишида мушукларнинг жасадлари ва қон излари акс этган кадрлар тарқалди. Камера ҳайдовчининг ҳовлида мушукларни полиетилен пакет билан тортаётгани ва ҳайвонни оёғи билан эзиб ташламоқчи бўлганини суратга олди.\nСурат муаллифининг ёзишича, 16 ноябрь куни Тошкент шаҳри Яшнобод туманида кўп қаватли уйга кираверишда мушукнинг жасадини кўрган. Ўша жойда қон излари ҳам бўлган.\nШундан сўнг фуқаро видеокузатув камераларига қараб, даҳшатга тушди. Кадрларда 16-20 ёш атрофидаги йигит мушукларни полиетилен ўрам билан ўзига тортгани ва улардан бирини ўзига тортиб, нишонга олгани ҳамда ҳайвоннинг бошига тепгани кўрсатилган. Мушук оқсоқланиб, қочишга муваффақ бўлган, аммо унга нима бўлганлиги ҳозирча номаълум.\nАҳолининг айтишича, йигит ўзи тутган мушуклар билан кираверишда турган. Уларни 3-5 дақиқа қийнаб, кейин ҳайвоннинг жасадини кираверишнинг олдига ташлаб кетган.


Арсен Венгер: Биз «Бавария»ни ҳозиргидан кучли вақтида ҳам мағлуб этганмиз\n"Арсенал" клуби бош мураббийи Арсен Венгер Чемпионлар лигасининг гуруҳ босқичи доирасида “Бавария”га қарши кечадиган ўйин олдидан журналистлар билан гаплашди.\n“Биз Чемпионлар лигасининг дастлабки икки турида рақибларга жиддий қарамадик. Аммо “Бавария”га қарши бундай бўлмайди. Топ-жамоага қарши ўйнашимизни яхши биламиз. Ҳар бир футболчи ўйинга жиддий тайёрланган бўлади.\nБиз ўзимизга ишонамиз. Авваллари, “Бавария” билан кўп ўйнаганмиз. Уларни мағлуб этиш бўйича тажрибага эгамиз. Ўшанда жамоа таркибидаги Роббен, Рибери, Мюллер, Кросс ва Швайнштайгернинг гуллаган пайтлари эди.\nҲар бир жамоанинг ожиз нуқтаси бўлади. Сиз бундай фикрда бўлмаслигингиз мумкин, лекин мен бу борада бошқача фикрлайман. Биз “Бавария”нинг ана шу ожиз нуқтасини топишга уриниб кўрамиз.\nБиз бу ўйинда аввало яхши ҳимояланишимиз ва яхши ҳужумлар ташкил қилиб, биринчи бўлиб гол уришимиз керак бўлади. Биринчи бўлиб гол уриш катта ўйинлардаги энг асосийси ҳисобланади.\nАгар бу ўйинда Чех, Ўзил ва Санчесни майдонга туширмасам ҳам ҳайрон бўлмаслигингиз керак. Лекин мен бу ишни фақат ўйин кунидан олдин яхши ухлай олмасам қилишим мумкин", дейди Венгер.


ОАВ ходимларининг қонуний фаолиятига тўсқинлик учун маъмурий ва жиноий жавобгарлик жорий қилиш таклиф қилинмоқда - Zamin.uz\n21:30 / 28.07.2018\nАйни пайтда петиция 50 тача овоз тўплаган. У кўриб чиқилиши учун 10 мингта овоз тўплаши керак. Мазкур петицияга овоз бериш учун ушбу манзилга ўтинг. “Замин” янгиликларини “Инстаграм”да кузатиб боринг\n19-02-2020, 19:16, Жамият\n14-01-2020, 11:48, Жамият\n3-08-2019, 10:46, Жамият\nЎзбекистонда журналист фаолиятига тўсқинлик қилганлик учун жавобгарлик белгиланади\n3-08-2019, 11:13, Жамият\nЖурналистни ким ҳимоя қилади?\n31-07-2018, 09:02, Жамият\nОАВ фаолиятига тўсқинлик учун маъмурий жавобгарлик белгиланди\n25-05-2018, 17:30, Жамият


Абдуллоҳ Бухорий жиноятида ҳайратли тафсилотлар « Ўзбекистон Халқ Ҳаракати\nАбдуллоҳ Бухорий жиноятида ҳайратли тафсилотлар\n27 January 2015 - 17:27\nАбдуллоҳ Бухорий номи билан танилган ўзбекистонлик Мирзағолиб Ҳамидовнинг 2014 йил 10 декабрь куни Истанбул шаҳрининг Зайтинбурни мавзесидаги Эҳсон илмий хизматлар жамиятига кираркан отиб ўлдирилиши ортидан қўлган олинган Элдор А ушбу жиноят билан боғлиқ тафсилотларни гапириб бергани маълум бўлди.\n“Саша сифатида билардим”\nСуиқасдни амалга оширишга ёрдам бериш айби билан қўлга олинган Элдор А. тергов давомида Собир Шукуров билан суиқасддан 3 ярим ой илгари Султон К. воситачилигида Анталияда танишгани маълум бўлди. Элдор А. ўзининг ёзма ифодасида, “Мен уни Саша сифатида танирдим. Исмининг Собир эканлигини сиздан эшитиб турибман. Туркча билмагани учун унга таржумонлик қилишимни истади. Баъзи кишилардан оладиганлари борлиги, икки ой ичида менга 3-4 ойда топадиган пулимни беришини айтди. Ишларим юришмаётгани учун таклифини қабул қилдим. 2014 йил 20 ноябрда менинг номимга ижарага олинган машинада Анқарага кетдик. Анқарада бир дўстим Ф.Г. нинг уйида қолдик. Тушунушимча Собир Шукуровдан қарзи бор бир одамни излашга кетдик”, – дегани иддао қилинди.\nБуюртма ҳориждаги Мишадан\nСобир Шукуровнинг wiber дастури орқали ҳориждаги Миша исмли бир шахс тарафидан бошқарилганини гапирган Элдор А. тергов давомида қуйидагиларни айтади:\n“Собир исмли шахснинг телефонига wiber хабар дастури орқали манзил билан боғлиқ маълумотлар келарди. Миша қоплон расми билан қайд қилинганди. Ҳар сафар гаплашганларида салом Миша деб чақирарди. Бу Миша исмли шахснинг ҳориждан туриб Собирни бошқарган шахс деб ўйлайман. Қоплон расми билан қайд қилинган Мишадан келган манзилларни излаб Собирга кўрсатилган йўл-йўриқлар билан Анқарада кўплаб манзилларга бордик. Менинг эсимда қолгани Чой йўли, Қизилой, Юлдуз, Панорама савдо маркази каби жойларга бордик. Бу ерларда ҳеч ким билан учрашмадик. Фақат манзил сифатида кўздан кечирдик. Тўртинчи куни Анқарадан Анталияга қайтдик. Анталияда тўрт кун қолганимиздан сўнг ижарага олганимиз айни машина билан Истанбулга кетдик. Истанбулга мен, Собир ва Қурбон С. исмли шахс бирга кетдик. Қурбон ўша куни Сабиха Гўкчан аэропортидан Қозоғистонга учиб кетди. Мен ва Собир биргаликда унинг Шишли деган жойда ижарага олган уйига жойлашдик”.\nЗайтинбурнида 8 кун кузатишган\nИстанбулда қолган вақтида тез-тез Зайтинбурнига боришганини айтган Элдор А. воқеадан олдин 8 кун давомида амалга оширилган кузатув ишлари ва воқеа кунини қуйидагича ҳикоя қилгани маълум бўлди:\nКўчадаги кузатув камерасини кўриб қолиб саросимага тушди\n“Истанбул мавзесида қолган вақтимизда кун ора Зайтинбурнига борардик. Мен ундан бу ерга нима сабабдан келганимизда сўраганимда мендан қарзи бор бир одам бор, уни излаяпман, дерди. Ўзбек жамияти сифатида эслаганим бир жамият бор эди. Собир у жамиятни синчковлик билан кузатарди ва бир нарсаларни таҳлил қиларди. Зайтинбурни мавзесига борганимизда, фарқли йўллар орқали боришга ҳаракат қиларди. Бир сафар машинадан тушиб пиёда кетганимизда кузатув камераси борлигини сезиб қолди ва саросимага тушди. Дарҳол орлиқдаги кўчага бурилиб кетди. Бу кўчадан бошқа юришнинг кераги йўқ деди. Кузатув камерасини кўриб саросимага тушганидан сўнг Собирнинг ноқонуний бир иш қилишини сезгандим. Аммо у вақтда бундай қилишига ишончим комил эмасди. Кейин у кўчадан асло юрмадик ва айни кўчага олиб борадиган бошқа йўлаклардан давомли бориб кела бошладик. Қарийб саккиз кун давомида бу манзилга қатнадик”.\nТузлага сирли сафар\nСобир Шукуров билан Сабиха Гўкчан аэропортидан Тузла сари йўл оларкан Элдор А. номини эслай олмаса ҳам фақат виллалар жойлашган бир манзилга уч маротаба боришганини айтади:\n“Бу манзилда яшовчи ота-ўғилдан (Ўзбекистон Халқ Ҳаракати лидери Муҳаммад Солиҳ ва ўғли Тимур Солиҳ) оладиган қарзи борлигини айтарди. Менга исмларини ва қаердан эканликларини гапирмади. Бу ерга ҳам яна ўша wiber дастури орқали хабарлашиб манзилларга бордик. Спутник орқали олинган ушбу виллаларга оид расмларни ҳам яна wiber орқали Собир исмли шахсга юборганди. Собир ҳам бир неча маротаба бу виллаларнинг расмларини олди. Агар ўчирмаган бўлса телефонида бўлиши керак”, – шаклида ифода бергани маълум бўлди.\nЁлланган шахс қуролни икки кун олдин олганди\nСобир Шукуровнинг 2014 йил 8 декабрь куни 9 мм калибрли қурол билан уйдан чиққанини аддао қилган Элдор Асланнинг:\n“Мен ҳам бирга борай дедим, истамади. Сен қол деб менга қўпол муомала қилишни бошлади ва пастга қараб кетди. Мен ҳам дерезани очиб пастга қарадим. Собир мен илгаридан Мага исми билан танийдиган шахс билан учрашди. Сумкани Мага исмли шахсга бериб қайтиб уйга чиқди. Бу қуролни Собир ҳар куни ичини очиб тозаларди. Қуролнинг устида грузинча ёзувлар бор эди. Ёзувларнинг охирида 9 мм калибр деган ибора аниқ кўриниб турарди. Ўзи узун ва йирик қурол эди. Сўнги маротаба 2014 йил 8 декабрь куни соат 10.00 ва 11.00 оралиғида тиш тозалагич билан тозалаганидан сўнг мен олган сумканинг ичига солди. 2014 йил 8 декабрь куни кечқурун Мага исмли шахсга сумка ичида қуролни топширди. Шундан сўнг мен бу қуролни кўрмадим”, дея таъкидлагани иддао қилинади.\nМиша 9 декабрда қўнғироқ қилди, 10 декабрда суиқасд амалга оширилди\nМиша исмли шахснинг суиқасддан бир кун олдин Собир Шукуровга қўнғироқ қилганини айтган Элдор Асланнинг ифодасида ҳодиса куни қуйидагича ҳикоя қилинади:\n“2014 йил 9 декабрь куни Миша исмли шахс Собир Шукуровга қўнғироқ қилди ва шундан сўнг Зайтинбурни мавзесига бордик. Ҳодиса содир бўлган кўчага киришда жойлашган масжид ёнидаги кўчадан кирдик. Жамиятга бормасдан уч кўча узоқликда машинамизни тўхтатдик. Биргаликда юриб жамият жойлашган ерга келдик. Собир жамиятга яқин жойдан сигарет олди, мен ҳам жамият ёнидаги пишириқчидан кулча олдим. Шундан сўнг машинага миниб Шишлига кетдик. Ўша куни ичкилик олдик ва соат 05.00 гача ўтирдик. 1-1,5 соат ухладик. 2014 йил 10 декабрда мени уйғотди. “Тур, учрашувим бор, кетишим керак” деди. Мен ҳам кийиндим ва тахминан 08.30 ёки 09.00 ларда такрор Зайтинбурни мавзесига келдик. Машинани яна 9 декабрь куни тўхтатган жойимизда қолдирдик. Менга машинада қолишимни айтди. Мен ҳайдовчи ўриндиғи ёнидаги олд ўриндиқда ўтиргандим. Ҳодиса содир бўлган куни мен ухламаганим учун машина ичида ухлаб қолдим. Кўчага ахлат машинаси кирганида уйғондим, Собир ҳали ҳам йўқ эди”.\nҚайтганида курткаси ва BJK эмблемали шапкаси йўқ эди\nТахминан бир соатлардан сўнг Собир машинага шошилинч бир тарзда келди. “Қизлар келди, тезда Оқсаройга кетишимиз керак”, – деди. Машинадан тушганида эгнида қора рангли тери курткаси ва бошида қора рангли Бешиктош спорт эмблемаси туширилган бир шапкаси бор эди. Лекин машинага қайтганида шапка ва куртка эгнида йўқ эди. Курткаси ва шапкаси қаерда эканини сўрадим, “сув бўлиб қолди, ташлаб юбордим” деди. Машинани ўт олдирди ва зудлик билан у ердан узоқлашдик. Мени Оқсаройда туширди. “Сен шу ерда кут, қизлар келади, менинг бироз ишим бор” деб кетди. Бир ярим соатдан сўнг мен Симит саройида ўтирганимда келди. Машинани Қумқапи автомобил турар жойида қолдирганини айтди. Собир менга бу машинани икки кун ҳайдамаслигимни айтди. Шундай деганидан сўнг у билан бироз тортишиб қолдим.\nҚармоқ ипини бўйнимга ўрашга ҳаракат қилди\nСоат 14.00 да мен Мага сифатида таниган ва сиздан исмида Зелимхон М. эканини билганим шахс Симит саройига келди. Мен Зелимхон исмли шахс билан ҳам машинам сабабли тортишдим. Зелимхонни итариб юбориб ҳожатхонага кетдим. Қиз дўстим А исмли аёл ҳам ортимдан келди. Мен зинадан пастга тушаётганимда Зелимхон орқамдан келиб менинг елкамдан тутди ва “сен мен билан қандай муомала қиляпсан, сен кимсан ўзи” деб қўлидаги қармоқ ипини бўйнимга ўрашга ҳаракат қилди. Қўлим билан итариб юбордим. Буни кўрган аёллар ҳам қичқириб юборишганидан сўнг мени қўйиб юборди.\nУндан сўнг мен ҳожатхонага кетдим. Қайтганимда Зелимхон йўқ эди. Мен қиз дўстим А билан у ердан чиқиб автобус билан Анқарага кетдик. Мен меҳмонхонада қолдим. Кейинроқ Ф. нинг уйига кетдим. Собир менга қўнғироқ қилди. Нега кетдинг деб сўради. Истанбулга қайта чақирди. Мен ҳам Бурсада эканимни айтдим ва телефонни ўчирдим. Шу куни кечқурун телевизорда Зайтинбурнидаги жамиятлардан бирининг олдида жиноят содир қилингани ҳақидаги хабарни эшитдим. Телевизорда жамиятни кўрганимда Собир билан биргаликда ҳар доим бориб келганимиз жамият эканини билдим. Шундан сўнг бу жиноятни уларнинг содир қилганини сездим.\nСизнинг бу ерда менга кўрсатганингиз тасвирлар ва қилган ташхисларингизда ҳам бу жиноятни мен Мага сифатида таниган Зелимхон содир қилганини тахмин қилдим. Бу шахсни бошқарган ва қурол берган шахс мен Саша сифатида таниган Собир Шукуровдир. Жиноятда фойдаланилган қурол мен аввал Собирнинг қўлида кўрган қуролдир. Жиноятни амалга оширган шахс эса мен Мага сифатида таниган Зелимхон исмли шахсдир.\nУч киши қўлга олинди\nАбдуллоҳ Бухорий номи билан танилган ўзбекистонлик Мирзағолиб Ҳамидов 2014 йил 10 декабрь куни Қуръони Каримдан дарс бериб келган Зайтинбурни мавзесидаги Эҳсон илмий хизматлар ва кўмаклашув жамиятига кираётганидан орқасидан келган бир кишининг қуролли ҳужуми натижасида ўлдирилганди.\nЖиноят содир қилинган куни асли чечен миллатига мансуб Россия фуқароси бўлган Зелимхон М. ёлланган шахс эканлиги иддаоси билан қўлга олинганди. Унинг ортидан Собир Шукуров жиноят учун ёлловчи сифатида Истанбулда, Элдор Аслан эса жиноятга ёрдам қилганлик иддаоси билан Анқарада қўлга олинганди. Иккала шахс ҳам терговдан сўнг маҳкамага олиниб қамоқхонага юборилди.


ИнтерФУТБОЛ :: Бепарволикми ёки тан олмаслик?\nБепарволикми ёки тан олмаслик?\n«Манчестер Сити» футболчилари «Ливерпул»га қарши ўйин олдидан рақиб шарафига чемпионлик йўлаги ҳосил қилишди. Ҳамма «қизиллар»ни олқишлаётган паллада португалиялик Бернарду Сильва шарафлаш маросимига шунчаки, бепарво қаради. Хуллас, у чемпионлик йўлагига тушган доғ бўлди, гўё.\n«Ливерпуль» футболчилари чемпионлик йўлагидан ўтаётганларида, бу йил ўйин бобида катта силжишга эришган Бернарду Сильва барчасига бепарво қаради ва 3та ҳаракати билан назарга тушди:\n- Шунчаки, томоша қилди.\n- Қарсак чалиш ўрнига қўлларини тушириб олди.\n- Сув ҳўплади.\nБоз устига, португалиялик футболчи Муҳаммад Салоҳ ва Садио Мане майдонга тушишларидан олдин йўлакни бузди, яъни кетиб қолди. У учрашувдан сўнг яқинда «Сити»дан «Бавария»га ўтган Лерой Санега ёзган мурожаатномасини эълон қилди. Қизиғи, бунга нисбатан қолдирилган изоҳларда ҳеч ким Сане қарорини муҳокама қилмаяпти, балки асосий баҳс-мунозара Бернарду Сильванинг хатти-ҳаракати атрофида кечмоқда: кимдир уни мақтамоқда, бошқа биров танқидий қарашга эга.\nАслида Бернарду доимо «Ливерпул»га ҳурмат билан қараган, бироқ апрель ойида муносабати ўзгарди. Унга АПЛнинг индивидуал совринлар бўйича қарори ёқмади: «3 мавсум олдин чемпионат ғолиби бўлдик, «Ливерпуль» биздан 30 очко ортда қолди, Кевин де Брюйне шунчаки, зўр ўйнади. Бироқ якунда АПЛнинг энг яхши футболчисига аталган соврини де Брюйне эмас, Салоҳга берилди. Кейинги мавсумда жиддий кураш борди, бу сафар совринга Раҳим Стерлинг ва ван Дейк даъвогарлик қилишди. АПЛ яна «Ливерпуль» вакилини танлади. Жорий чемпионатга келсак, де Брюйне яна бир ақл бовар қилмас мавсумни ўтказди. «Ливерпул»нинг чемпион бўлиши аниқ экан, катта эҳтимолки, совринни шу клуб футболчиларидан бирига беришади. Давид Сильва ва Агуэрони эса ҳеч қачон энг яхши сифатида тан олишмаган». Бернарду Сильва бунга қўшимча тарзда мавзу юзасидан жанжал келиб чиқишини истамаслигини ҳам баён этганди.\nЎтган йилнинг сентябрь ойида Бернарду Сильванинг футболга дахлсиз хатти-ҳаракати АПЛда муҳокама қилинди. У ижтимоий тармоқда клубдоши Бенжамен Мендини Испаниянинг шоколад ишлаб чиқарувчи бренди тимсолига ўхшатди. Мендининг ўзи бу ҳазилни тўғри қабул қилиб, кулиб қўйди, лекин АПЛ «твит»да ирқчилик аломатлари борлигини айтиб, португалиялик футболчини 1та ўйинга дисквалификация қилди.


таъминлаш ҳамда қондириш учун ишлаб чиқариш корхоналари сонининг муттасил ошиб бориши, табиий ресурсларни кўплаб ишлатилиши, транспорт воситалари сони ва турларининг кўпайиб бориши кузатилмоқда. Бунинг оқибатида, инсонни атроф-муҳитга аёвсиз таъсирида табиатдаги антропоген ўзгаришлар кўлами кенгайиб бормоқда.\nХозирги кунда республикамиз иқтисодиёти учун малакали эколог-мутахассисларни тайёрлаш борасида Тошкент давлат техника университети - энг нуфузли олий ўқув юртларидан бири айланди. Университетда 45та йўналиш бўйича бакалаврлар, 66та мутахасислик бўйича магистрлар тайёрланади. Атроф муҳит муҳофазаси кафедрасида “Экология ва атроф муҳит муҳофазаси” (5630100) йўналиши бўйича бакалаврлар ва “Атроф муҳит муҳофазаси (Саноат корхоналари бўйича)” (5А630101) мутахассислиги бўйича магистрлар тайёрланиб, Университет барча техник олий ўқув юртлари учун экология фани, бакалавр ва магистратура мутахасислиги бўйича таянч олийгоҳи хисобланади. Янги классификаторга биноан кафедра томонидан “Экология ва атроф муҳит муҳофазаси” (5630100) йўналиши, “Атроф муҳит муҳофазаси(Саноат корхоналари бўйича” (5А630101), “Саноат чиқиндиларини тозалаш(рекуперация)” (5А630103) мутахассисликлари бўйича давлат таълим стандартлари, намунавий ва ўқув режалари ҳамда мутахассислик фанлар бўйича намунавий ўқув дастурлари ишлаб чиқилган.\nЖумладан, Университет таълим жараёнига ишлаб чиқариш корхоналардаги мавжуд экологик масала ва муаммолар инобатга олиниб умумкасбий, ихтисослик фанларига қуйидаги атроф табиий муҳит муҳофазасига оид фанлар киритилган:\n2) Сув кимёси ва микробиология асослари;\n4) Атроф муҳит кимёси;\n5) Умумий кимё технологияси;\n6) Табиатдан фойдаланиш асослари;\n7) Чиқиндисиз технология асослари;\n8) Корхоналарни атроф муҳитга таъсирини баҳолаш;\n9) Саноат чиқиндиларини тозалаш технология асослари;\n10) Атроф муҳит сифати анализи ва мониторинги;\n11) Экологиянинг ҳуқуқий асослари;\n12) Лойихалаш асослари ва экологик экспертиза;\n13) Маиший ва саноат чиқиндиларини йиғиш ва сақлаш тизимлари;\n14) Асосий ишлаб чиқаришлар технологияси ва саноат экологияси;\n15) Саноат катализи;\n16) Кимёвий ишлаб чиқаришни асосий жараёнлари ва аппаратлари;\n17) Метрология, стандартлаштириш ва сертификатлаш(экология соҳасида)\n18) Саноат ва экологик хавфсизлик;\n19) Корхонада атроф муҳитни бошқариш (Экологик менежмент).\nТайёрланаётган мутахассиснинг ҳар томонлама етук билим, малака ва кўникмаларга эга бўлиши мақсадида Давлат таълим стандарти ва ўқув режаларида математик, табиий-илмий, умумкасбий фанлари киритилган. Мутахассислар ишлаб чиқариш талабларига жавоб бериши учун улар саноат чиқиндиларини – газсимон, суюқ ва қаттиқ чиқиндиларни тозалаш, зарарсизлантириш технологияси ва қайта ишлаш усулларини тўлиқ билиши, корхоналарда экологик норматив хужжатларни ишлаб чиқиш тажрибасига, атроф-муҳит объектларида мониторинг олиб бориш ва кимёвий таҳлилларни ўтказиш малакасига эга бўлиши лозим.\nШу билан бир қаторда, Экология ва атроф-муҳит муҳофазаси таълим йўналиши бўйича битирувчилар қуйидаги компетенцияларни эгаллайдилар.\nУмумий малакавий компетенциялар:\n- интеллектуал, маданий, маънавий, жисмоний ва касбий ўз-ўзини ривожлантириш ва такомиллаштириш қобилиятига эга бўлиши ва бу қобилиятни амалда қўллай билиши;\n- тарихий мерос ва маданий анъаналарга ҳурмат ва эҳтиром билан муносабатда бўлиши, ижтимоий ва маданий фарқларни толерантлик билан қабул қилиши;\n- тарихий жараённи юритувчи кучларни ва унинг қонуниятларини тушуниши; тарихда зўравонлик ва зўравонлик қилмасликнинг роли, тарихий жараёнда, жамиятнинг сиёсий тузилмасида инсоннинг ўрнини тушуниши;\n- ўзининг шахсий дунёқараши орқали ижтимоий ва шахсий каби аҳамиятга эга бўлган муаммоларни тушуниши ва уларни таҳлил қилиши;\n- ўз фаолиятида меъёрий ҳуқуқий ҳужжатлардан фойдалана билиши;\n- ахлоқий ва ҳуқуқий меъёрлар ва мажбуриятларни ҳисобга олган ҳолда мақсадга эришишда қатъият кўрсатиши;\n- фикрлаш маданиятини эгаллаган бўлиши, оғзаки ва ёзма нутқини аргументланган ҳолда аниқ баён қилиш қобилиятига эга бўлиши;\n- эгалланган тажрибани танқидий кўриб чиқиш қобилияти, зарур бўлганда ўз касбий фаолиятининг тури ва характерини ўзгартириши;\n- ҳаёт фаолияти хавфсизлиги шароитларини умумий баҳолашга қобил бўлиши, ишлаб чиқариш ходимлари ва аҳолини бўлиши мумкин бўлган авариялар, ҳалокатлар, табиий офатлардан ҳимоя қилиш асосларини ва шикастлашнинг замонавий воситаларини қўллаши, улар оқибатларини бартараф қилишнинг асосий тадбирларини қўллай билиши;\n- касбий фаолиятда табиий-илмий фанларнинг асосий қонунларидан фойдаланиш, математик таҳлил ва моделлаш, назарий ва экспериментал тадқиқот усулларини қўллаш қобилиятига эга бўлиши;\n- бугунги замонавий ахборот технологиялари даврида жамиятнинг ривожланишидаги ахборот технологияларининг моҳияти ва аҳамиятини тушуниш, бу жараёнда вужудга келадиган хавф ва таҳдидларни англаш, информацион хавфсизликнинг асосий талабларига, жумладан давлат сирини ҳимоя қилиш талабларига, риоя қилиш қобилиятига эга бўлиши;\n- интернет тармоғидан ахбротларни олиш, сақлаш, қайта ишлашнинг асосий усуллари ва воситаларига эга бўлиши, ахборотни бошқариш воситаси сифатида компьютер билан ишлаш кўникмаларига эга бўлиши;\n- глобал компьютер тармоқларида маълумотлар билан ишлаш қобилиятига эга бўлиши;\n- сўзлашувдан кам бўлмаган даражада битта хорижий тилни эгаллаган бўлиши;\n- бўлиши мумкин бўлган авария, ҳалокат,, табиий офатлар оқибатларидан ишлаб чиқариш ходимлари ва аҳолини ҳимоя қилишнинг асосий усулларига эга бўлиши;\n- мустақил равишда жисмоний тарбия ва соғлиқни мустаҳкамлашдан услубий тўғри фойдаланиш воситаларини эгаллаган бўлиши, тўлақонли ижтимоий ва касбий фаолиятни таъминлаш учун жисмоний тайёргарликнинг керакли даражасини эгаллашга тайёр бўлиши керак.\n- касбий фаолиятда атроф-муҳит муҳофазаси ва бошқаришнинг жаҳон андозалари шакллари ва усулларини тадбиқ қила олиши;\n- тозалаш иншоатлари ва жиҳозлардан фойдаланишнинг замонавий усулларини қўллаш қобилиятига эга бўлиши;\n- илғор экологик тоза ва хавфсиз технологияларни, усулларни ва атроф табиий муҳит компонентларини муҳофаза қилиш техникалари борасида илмий салоҳиятга эга бўлиши;\n- бажарилаётган тадқиқотлар мавзуси бўйича фаолиятнинг ишлаб чиқариш ва технологик масалаларини фан ва техниканинг замонавий ютуқларини ҳисобга олган ҳолда касбий ечиш қобилиятига эга бўлиши;\n- инсон соғлигини ва унинг ишчанлик қобилиятини сақлаш бўйича ҳамда меҳнат жараёнида хавфсизликни таъминлаш бўйича методика ва тадбирларни ишлаб чиқиш ва амалга ошириш қобилиятига эга бўлиши;\n- ишлаб чиқаришда меҳнат хавфсизлиги бўйича мутахассисларга қўйиладиган талабларни ишлаб чиқиш қобилиятига эга бўлиши керак.\n- ишлаб чиқариш корхоналарида ажралиб чиқадиган чиқиндиларни зарарсизлантириш, тозалаш ва қайта ишлаш технологияларини яратиш, кам чиқиндили экологик безарар технологияларни ишлаб чиқиш;\n- атроф муҳитни муҳофаза қилиш иншоатлари ва қурилмаларидан фойдаланиш ва уларнинг самарадорлигини оширишнинг асосий усулларини билиши;\n- ўз фикр идеяларини ифодалашни билиш ёки мунозара объекти сифатида альтернатив гипотезаларини қўллаш, илмий ва маълумотнома адабиётлари билан ишлай билиш қобилиятига эга бўлиши;\n- Интернет тармоғида энг янги илмий, конструкторлик, технологик ва эксплуатацион ютуқлар ҳақидаги маълумотларни мақсадга йўналган ҳолда қидириш ва топиш қобилиятига эга бўлиши;\n- илмий-тадқиқот ва ишлаб чиқариш жамоаси таркибида (тайёрланганлик профилига мос равишда) касбий фаолият масалаларини ечиш қобилиятига эга бўлиши керак.\n- саноат чиқиндиларини тозалаш ва зарарсизлантириш ускуналарининг лойиҳалари сифатини баҳолаш, тозалаш иншоатларини ишлатиш, экологик экспертизани ўтказиш, экологик меъёрлаш лойихаларини бажариш, оқилона лойиҳаларни танлаш методологиясини билиши;\n- бажарилаётган тажриба-конструкторлик ва амалий ишлар мавзуси бўйича математик, информацион ва имитацион моделларни ишлаб чиқиш ва тадқиқот қилиш қобилиятига эга бўлиши;\n- лойиҳавий ва дастурий ҳужжатларни ишлаб чиқиш қобилиятига эга бўлиши;\n- саноат чиқиндиларини тозалаш ва зарарсизлантириш ускуналарининг ишчи параметрлари ва ишчанлик қобилиятини аниқлаш бўйича синовларни ўтказиш қобилиятига эга бўлиши;\n- амалиётда информацион технологияларнинг халқаро ва касбий стандартларини, замонавий парадигма ва методологияларни, инструментал ва ҳисоблаш воситаларини (тайёргарлик профилига мос равишда) қўллаш қобилиятига эга бўлиши керак.\n- саноат чиқиндиларини тозалаш иншоатлари, жихозлари ва уларнинг тизимларини йиғиш ва ишга тушириш бўйича ишларни режалаштириш ва бажариш қобилиятига эга бўлиши керак.\nФойдаланиш ва сервис хизмати кўрсатиш ишларида:\n- саноат чиқиндиларини тозалаш иншоатлари, жиҳозлари ва уларнинг тизимларидан фойдаланиш, таъмирлаш ва уларга техник хизмат кўрсатишни ташкил этиш қобилиятига эга бўлиши;\n- саноат чиқиндиларини тозалаш иншоатлари, жихозлари ва уларнинг тизимларини техник хизмат кўрсатиш намунавий технологик жараёнларини ишлаб чиқиш ва қўллаш қобилиятига эга бўлиши;\n- саноат чиқиндиларини тозалаш иншоатлари, жихозлари ва уларнинг тизимларини фойдаланиш ва уларга техник хизмат кўрсатишни ташкил қилиш қобилиятига эга бўлиши;\n- саноат чиқиндиларини тозалаш иншоатлари, жихозлари ва уларнинг тизимларини синаш ва диагностика қилиш ҳамда уларни ишлатиш қобилиятига эга бўлиши керак.\nИшлаб чиқариш-технологик фаолиятда:\n– намунавий технологик жараёнларни ишлаб чиқиш ва уларни қўллаш қобилиятига эга бўлиши;\n- илмий ва амалий фаолиятда автоматлаштирилган тизимларнинг инструментал воситалари ва муҳитларини ривожлантириш ва улардан фойдаланиш қобилиятига эга бўлиши;\n- касбий этика кодексига риоя қилиш қобилиятига эга бўлиши керак.\n- ишлаб чиқариш фаолияти сифатини бошқариш жараёнларини ишлаб чиқиш ва тадбиқ қилиш қобилиятига эга бўлиши;\n- ишлаб чиқариш жараёнларини амалга ошириш учун зарур бўлган ишлаб чиқариш жараёнлари ва ресурсларини режалаштириш қобилиятига эга бўлиши;\n- информацион технологиялар тизимини яратиш ва улардан фойдаланиш билан боғлиқ бўлган ишлаб чиқариш жараёнлари мониторинги ва сифатини баҳолаш усуллари ва механизмларини ишлаб чиқиш қобилиятига эга бўлиши;\n- атроф-муҳитни муҳофаза қилиш ва меҳнат хавфсизлиги талабларига мос келиши борасида ишлаб чиқариш жараёнларини назорат қилиш қобилиятига эга бўлиши;\n- муҳандислик ва конструкторлик ечимларини амалиётга тадбиқ қилиш қобилиятига эга бўлиши;\n- ишлаб чиқариш жараёнида сифатни бошқариш қобилиятига эга бўлиши;\n- ижрочилар жамоаси ишини ташкил қилиш қобилиятига эга бўлиши;\n- фикрлар ҳар хил бўлган шароитда бошқарув қарорини қабул қилиш қобилиятига эга бўлиши;\n- бирламчи конструкторлик, технологик ёки ишлаб чиқариш звено ишини ташкил қилиш ва уни бошқариш қобилиятига эга бўлиши;\n- бажарилаётган иш режасини тузиш ва бу ишни назорат қилиш, ишни бажариш учун зарур бўлган ресурсларни режалаштириш, ўз ишининг натижаларини баҳолаш қобилиятига эга бўлиши;\n- ишлаб чиқариш жараёнларининг атроф-муҳитни ва меҳнат хавфсизлигини назорат қилиш тизими талабларига мослигини мониторинг қилиш қобилиятига эга бўлиши керак.\nШу билан бир қаторда тайёрланадиган мутахассислар атроф-муҳит муҳофазаси бўйича мустақил таълим, ижодий-тадқиқот ва изланишлар натижасида ўқув фаолиятидаги замонавий педагогик усул, восита ва шаклларни эгаллаш қобилиятига эга бўлиши талаб этилади.\nҲозирги кунда, олий ўқув юртлари ҳамда ишлаб чиқариш корхоналари ҳамкорликда инновацион гуруҳларининг ташкил этилиши муҳим аҳамият касб этмоқда. Бинобарин, университетнинг Атроф муҳит муҳофазаси кафедраси томонидан ишлаб чиқариш корхоналари, илмий-тадқиқот институтлари билан ҳамкорликда инновацион гуруҳлар ташкил этилган. Бажарилаётган илмий ишлар, амалий тадқиқотлар, талабаларнинг малакавий битирув ишлари ва магистрлик диссертациялар мавзулари бевосита ишлаб чиқариш корхоналарининг ечимини кутаётган экологик масалалари асосида шакллантирилади. Талабалар ишлаб чиқариш корхоналари технологик жараёнига жалб этилиб амалий-тадқиқот ишларини олиб борадилар. Инновацион гуруҳнинг ўқув-илмий мавзулари базасига саноат корхоналарининг чиқинди газларини зарарсизлантириш, тозалаш, оқава сувларини тозалаш, қаттиқ чиқиндиларни қайта ишлаш каби масалалар киритилади. Ушбу база асосида талабалар ўзларининг малакавий битирув ишлари ва магистрлик диссертация мавзуларини танлаш имкониятига эга бўлишади, бу эса ўз навбатида ўқув-амалиёт жараёнида олиб борилаётган ўқув-услубий, илмий-тадқиқот ишларнинг савияси ва салохиятини доимий равишда такомиллаштиришга ҳисса қўшмоқда.\nТошкент давлат техника университети,\nАтроф муҳит муҳофазаси кафедраси мудири


«Шум бола»даги эрига хиёнат қилган аёл ёки «Келинлар қўзғолони»даги қайнонасига қарши чиққан Нигора нега танқид қилинмайди? – mulkdor.com\n«Шум бола»даги эрига хиёнат қилган аёл ёки «Келинлар қўзғолони»даги қайнонасига қарши чиққан Нигора нега танқид қилинмайди?\nFebruary 25 2019, 08:02 АхлоқЖамиятКиноларМаданиятМафкурамизМаънавиятМаъорифМаърифатСанъатТаълим-ТарбияҚадриятлар\nЎзбекистондаги телеканалларда эфирга узатилаётган ва кўпчиликнинг муҳокамасига сабаб бўлаётган турк сериаллари ҳақида «Sevimli TV» мутасаддиси фикр билдирди.\nЛола Шоимова, «Sevimli TV» телеканали кино таҳририяти мудири:\n— «Sevimli TVВ» ва бошқа телеканалларда турк сериаллари кўпайиб кетгани бор гап. Лекин бу маънавиятимизга зид сериаллар кўпайиб кетди, дегани эмас-ку! Турк кино ижодкорлари воқеаларни бироз бўрттириб юбориши рост, аммо реал ҳаётни кўрсатишади. Биз сериалларни танлашда қайси давлатда ишлаганига эмас, режиссурасига, актёрлар маҳоратига, сценарийнинг пухта ишланганига ва энг асосийси, воқеанинг қанчалик муҳимлигига эътибор қаратамиз. Телеканалимизда нафақат Туркия, балки Қозоғистон, Қирғизистон, Россия ва бошқа давлатларнинг фильмлари ҳам эфирга узатилади.\nТелеканалимизда эфирга узатилаётган «Сўйла Қораденгиз» фильми ва бошқа турк сериаллари сабаб келинлар қайнонасини ҳурмат қилмаяпти, ажрашишлар кўпайди, дейдиганлар ҳам учраб турибди. Нега ҳамма нарсанинг салбий томонини кўрамиз?\n«Шум бола» фильмидаги икки воқеани эсланг. Унда эрига хиёнат қилиб, уйига бошқа эркакни киритган аёл ҳақидаги саҳна бор. Иккинчиси, ўғриларнинг бошлиғи шум болани ўғирликка даъват қилади. Нега бу асарни, асар асосида ишланган кинони ҳеч ким қораламайди? Нега «Келинлар қўзғолони»даги қайнонасига қарши чиққан Нигорани ҳеч ким танқид қилмайди? Ахир, киноларда ўша салбий қаҳрамонлар сафида бўлмаслик тарғиб қилиняпти. Инсонга яхшини ёмондан фарқлаш учун ақл берилган. Энг муҳими, томошабин қўлида пульт бор.\nЭслатиб ўтамиз, олдинроқ «ZO‘R TV» телеканали муҳаррири томошабинлар турк сериалларини талаб қилаётганини билдирганди.


Вьетнам маҳаллий аҳолисининг одатий турмуш тарзидан ҳикоя қилувчи суратлар - Daryo\n13:58, 24.05.2021 34447\nДмитрий Гилитуха — таниқли фотограф бўлиб, экзотик мамлакатларга қилган экспедицияларидаги фотосуратлари муаллифни машҳур қилган.\nДмитрий Осиёда 210 кун, шу жумладан, Вьетнамда бир ой бўлган. Ушбу сафар давомида у диққатга сазовор жойларни суратга олган бўлиб, шулардан бир нечтасини эътиборингизга ҳавола қиламиз.\nВьетнам Дмитрийнинг Осиё бўйлаб катта сафари давомида ташриф буюришни режалаштирган мамлакатлар рўйхатида эди. У мамлакатнинг жанубидан шимолга саёҳат қилиб, кичик ва ранг-баранг аҳоли пунктларида бўлди. Фотосуратчи Хошимин, Ханой, Кан Тхо каби йирик шаҳарларга ҳам ташриф буюрди. Буларнинг барчаси унинг суратларида акс этган.\nДмитрий ўз саёҳатини Меконг делтаси яқинидаги сувда сузувчи бозори билан машҳур бўлган Кай Ранг қишлоғидан бошлади. Кейин у шимолга, Хой Аннинг шинам шаҳарчасига борди, у ерда мазали таомлар ва ёқимли муҳитдан баҳраманд бўлиш учун бироз тўхтади.\nДмитрийнинг саёҳатидаги муҳим нуқта — Ҳалонг кўрфазидаги Катба ороли эди. Ушбу ҳудуд ЮНЕСКОнинг Бутунжаҳон мероси рўйхатига киритилган. Кўрфаз баланд манзарали тошлар билан ўралган, суви эса кристаллдек тиниқ ва тоза.\nҲалонг кўрфазига бутун дунё бўйлаб саёҳатчилар ажойиб манзараларни кўриш, қайиқда сайр қилиш, пляжда дам олиш ва балиқдан тайёрланадиган маҳаллий таомлардан татиб кўриш учун келишади.\nВьетнамда сайёҳлар учун барча шарт-шароитлар яратилган. Ҳатто пули кам бўлган тажрибасиз саёҳатчида ҳам ушбу мамлакат маданияти ва табиати билан танишиш имконияти мавжуд. Бу ерда тунаш ва овқатланиш бошқа мамлакатларга нисбатан анча арзон.\nВьетнамда мустақил ҳолда саёҳат қилиш жуда осон. Ривожланган транспорт тизими имкон қадар кўпроқ шаҳарларни, аҳоли пунктларини ва туристик жойларни кўриш имкониятини беради. Масалан, ухлаб кетиш мумкин бўлган автобуслар мавжуд бўлиб, уларда мамлакат бўйлаб саёҳат қилиш жуда қулайдир.\nФотосуратчи сифатида у Вьетнамга июнь ойида, қуёшли кунлар кўп вақтда ва гуруч далалари ниҳоятда чиройли бўлганда боришни маслаҳат беради. Саёҳатчи сифатида эса у ерда яшайдиган ажойиб одамлар орқали ушбу мамлакат билан танишишни тавсия қилади.\n13:24 Бугун 147\n13:17 Бугун 665\n13:01 Бугун 705\n12:45 Бугун 2421\n14:53, 18.05.2022 58021\n00:12, 19.05.2022 48252\n07:30, 19.05.2022 46985


ФАЛАЖ, ШОЛ КАСАЛЛИГИНИ ДАВОЛАШ - DAVOLASH\nАвтор Davo На чтение 5 мин Просмотров 39 Опубликовано 11.05.2017\nБеморнинг бадани овқат ўрнида фақат тоза ҳаво ва қайнаган сув олади. Энди вужуддаги миллион-миллион сонли ҳужайралар ўз ҳаётида иссиқлик ҳосил қилиш учун ҳамма ички ва ташқи касалланган аъзоларни ёқилғига айлантира бошлайди.\nШунда ҳамма касалланган ҳужайралар, терилар, яралар, шишлар, шиллиқлар, лахталанган қонлар қотиб, қасмоқланган овқат қолдиқлари ўтинга айланади. Шундай қилмаса касал баданидаги ҳаёт тўхтаб қолади. Бу ишнинг натижасида инсон баданидаги соғлом қон таркиби юзага келади. Соғлом қон бемор- нинг ҳаётини бошқаришга киришади.\nДаволаниш жараёнида киши бадани бош мия бошқарувида, авваламбор, қонни тозалашга киришади. Сўнг бош мия асаб толалари билан биргаликда ўзларидаги тозаланган қон ёрдамида бадандаги касал аъзоларни даволаб бошлайди?\nБу жараён бемор баданида ўта мураккаб шаклда, лекин илдамлик билан кечади. Бемор баданидаги тоза қон, бамисоли кўринмас «дўхтир» сифатида даводанишни амалга оширади. «Хўжайиннинг» (дардманднинг) аъзоларидаги ҳамма иллатлар «тутунга» айлантирилиб ёниб бўлгач, бетоб киши соғайиб, тузалиб кетади.\nКасалга овқат бермай, уни фақат ҳаво ва қайнаган сув билангина парвариш қилинса, 3 кунгача овқат егиси келиб туради. Сўнг овқат егиси ҳам келмайди, ўзини яхши ҳис қила бошлайди. Беш кун ўтгач, бемор умуман овқат ейишни хоҳламайди.\nСабаби баданда даволаниш жараёни бошланади. Энди ана шу даволаниш жараёни тугамагунча касал овқат ейишни хоҳламайди.\nДаволаниш бошланганлигини унинг тили устида пайдо бўлган қалин оқ қатлам билдиради. Бемор нафас чиқарганида оғзидан ацетон ҳиди келади. Бу ўпка ва унинг атрофи, ошқозон кабиларни даволаш бошланганидан далолат беради. Беморнинг пешоби ўта ифлос туша бошлайди, орқа авратдан ҳар галгидек «газ» чиқиши давом этади.\nБу дегани бетобдаги касаллик иллатлари «ўтинга» айланиб ёқилмоқда деганидир. Томир уриши бир дақиқада 120 мартагача кўтарилиши ёки 40 тагача пасайиши мумкин.\nДаволанишнинг бошланғич даврида беморнинг кўнгли айнийди, ичи кетади, иситмаси чиқади, боши айланади, кўнгилсизланади, шамоллаш аломатлари пайдо бўлади. Бу ҳол табиий, лекин хавфли эмас.\nБемор маълум даражада вазнини йўқотиб боради, (кунига 300-350 граммдан). Лекин унинг маълум хавфли чегараси бор — 40 фоиз, бироқ амалда бу муолажада озиш 20-23 фоиз- гача боради, холос. Бу ишни табиб кузатиб боради. 20-23 фоизга вазни камайиши ҳаёт учун хавфли эмас. Бемор бадани- ни доимо иссиқ сақлаши керак, шамоллаш хавфли.\nБу жара- ёнлар ҳар бир касалда ҳар хил кечади. Озиш жараёнида мушаклар ўз ҳужайраларини йўқотмайди. Лекин ҳажми вақтинча кичраяди. Юрак мушаги фақат 3 фоизга кичраяди — бу хавфли эмас. Юрак ўзинц-ўзи даволашга киришаци ва унда қон ҳаракати бир мунча яхшиланади.\nОшқозон-ичак безлари овқат кирмагандан кейин ўзидан шиллиқ чиқармайди. Натижада касал ҳужайралар бадандан чиқарилиб, янги,ёш ҳужайралар пайдо бўлади.\nДаволаниш мудцати йигирма тўрт кун.\nI. 3 кун ҳеч нарса емай, ичмай, фақат ҳар куни кечга бо- риб бир литр қатиқ зардобини бирдан ичиб, ични ювиш\nII. Тўртинчи кундан бошлаб ҳеч нарса емай, ичмаи^ тоза ҳавода 4-5 соат юриб, чанқашда қийналса, илиқ сувдан оз- оз ҳўплаб ичиши мумкин.\nДаволанишдан олдин нима иш қилиб юрган бўлса, касал шу ҳолда ўша ишни давом эттириши керак. Фақат оғир нарса кўтариш мумкин эмас. Оғиз бўшлиғида пайдо бўладиган ши- лимшиқларни туфлаб туриш лозим.\nДаволаниш даврида ҳеч қандай дори қабул қилиш мум- кин эмас. Даволаниш муддати ҳар кимда ҳар хил. Бу нарсакасалнинг эски-янгилигига, мижозига, касалнинг қувватига боғлиқ. Даволаниш муддати 45 кунгача.\nБироқ бемор бу чега- рага бормай тузалиб кетади. Энг юқори чегара 90 кун. Энг муҳими, бемор ҳар қандай шароитда ҳам ўзини тута били- ши, матонатли, чидамли, қаноатли бўлиши лозим.\nIII. Беморнинг касаллиги тузалиб, дарҳол йўқ бўлиб кет- ганлигини билдирувчи бир қанча омиллар бор. Авваламбор, фалаж бўлган киши туриб юра бошлайди. Касал тузалганли- гининг аниқ кўрсаткичлари қуйидагилар.\n1. Беморнинг тили устидаги оқ қатлами ўз-ўзидан йўқ бўлиб, қизил рангга киради.\n2. Сийдик ранги тиниқ тус олади.\n3. Оғиздан ацетон ҳиди чиқиши тўхтайди.\n4. Томир уриши бир маромга тушади.\n5. Бемор ўзини яхши ҳис қилади ва овқат егиси келади. Унинг оғзида ширин таъм пайдо бўлади.\nIV. Бемор тузалгач, унга бир ҳафтагача мева ёки сабзавот шарбатига сув қўшиб берилади. Кўпинча бўлиб-бўлиб, 100 грамм нон (суви қочгани) берилади. Иккинчи марта мева, сабзавотларга сув қўшмай бериш, нон ҳажмини кунига 400 граммга чиқариш, 50 грамм оқ қанд, 60 грамм сариёғ, 2 пиёла оқ хўрда берилади.\nУчинчи ҳафта нон, 300-400 грамм мева ва сабзавот сувлари ва меваларнинг ўзини ҳам берса бўлади. Суюқ пиширилган овқатлар, кунига 100 грамм сариёғ, 100 грамм асал ейиши рухсат этилади.\nТўртинчи ҳафтадан бошлаб «собиқ бемор» энди соғ одам- лардек овқатланиши мумкин бўлади. Фақат ошқозон ҳажми кичрайганлиги туфайли энди унча кўп овқат емаслиги, унча кўп суюқлик ичмаслиги лозим.\nЭнди шол, фалаж ёки бошқа касалга чалинган одам ўзини бутунлай соғ ва яхши ҳис қилади. Кўзи илгаригидан яхшироқ кўради, қулоғи яхшироқ эшита- ди, товуши жарангдор бўлиб қолади. Гавдаси анча енгил, хипча бўлиб қолади. Энди у шошилмайди, дориларни ис- теъмол қилмай қўяди.\nҲамма масала касалнинг даволанишига ишонч билан жид- дий киришиши, яхши тайёргарлик қилишига боғлиқ. Бу ишда Ўта одобли, чидамли бўлиши шарт.


"Фарҳодни энди таниёлмай қолдик!"\nҚўрғонимизга ташриф буюраётган меҳмонларининг фикри шундай\nВ Самарканде внедряется новая система энергоучета\nВ Самарканде стартовал проект по внедрению автоматизированной системы контроля и учета электроэнергии.\nҲарбийнинг оиласи тинч бўлса...\nМарказий ҳарбий округ Самарқанд гарнизони ҳарбий хизматчилари ва уларнинг оила аъзолари чуқурлаштирилган тиббий кўрикдан ўтказилди.\nКасб маҳорати оширилди\nИИВ ЁХББ ички ишлар органлари ходимларини бошланғич тайёрлаш ва малакасини ошириш марказида бошланғич тайёргарликдан ўтган тингловчиларнинг битирув маросими ўтказилди.\n"БАРКАМОЛ АВЛОД" ТУҲФАСИ\nВилоят "Баркамол авлод" болалар марказининг йиллик фаолиятига бағишланган кўргазма ва ҳисобот-концерт дастури бўлиб ўтди.\nЮтуқ ва марралар сарҳисоби\nЁшлар марказида шаҳар ҳокимлигининг 2018 йил сар¬ҳисоби ва 2019 йилга мўлжалланган вазифаларга бағишланган йиғилиши бўлиб ўтди.\nСамарқанд ветеринария медицинаси институти академик лицейида шаҳар ҳокимлиги, шаҳар прокуратураси, ички ишлар бошқармаси, давлат солиқ инспекцияси ва ҳомийлар томонидан 20 нафар ногиронлиги бўлган шахсга ногиронлик аравачаси топширилди.\nЙПХ ходими ва ҳайдовчи\nўртасидаги ўзаро муносабатлар энди янгича тартибда бўлади\nКўп қаватли уйлар қайта "ТУҒИЛМОҚДА"\nАйни пайтда Сартепа, Сўғдиёна, Микрорайон А ва Б масканларидаги 317 та кўп қаватли уйларни мукаммал таъмирлаш ва уларга туташ ҳудудларни ободонлаштириш ишлари олиб борилмоқда.\nҚандай арзингиз бор, эшитамиз...\nЎзбекистон Республикаси Президентининг Самарқанд шаҳридаги Халқ қабулхонаси томонидан 18-умумтаълим мактабида сайёр қабул ташкил этилди.\nБир йилда18 та НМТМ\nБир кунда шаҳримизда учта нодавлат мактабгача таълим муассасаси фаолият бошлади. Энг муҳими, яна 250 нафар боғча ёшидаги бола мактабгача таълим муассасасига қамраб олинди.\n"Президент арчаси" ва Янги йил байрами тадбирларига тайёргарлик кўриш ва ўтказиш даврида шаҳарда жиноятчиликка қарши кураш, ҳуқуқбузарликларнинг олдини олиш, жамоат тартибини сақлаш, хавфсизликни таъминлаш юзасидан шаҳар ҳокимининг қарори қабул қилинди.


ФОРОБИЙ ТАВАЛЛУДИНИНГ 1150 ЙИЛЛИГИ Қозоғистон президенти буюк қомусий олим Абу Наср Форобий таваллудининг 1150 йиллигига тайёргарлик кўриш ва уни ўтказиш бўйича давлат комиссияси ташкил этилиши ҳақидаги фармонни имзолади.\nЯНГИ ЗАВОД ОЧИЛДИ Тожикистон пойтахтида «Сиёма» ичимликлар ва алкоголь маҳсулотларни ишлаб чиқариш заводи очилди. Сув Душанбедан 55 километр узоқликда бўлган Сиёма дарёсидан олинади.\nЖАНГАРИЛАР ТУРКИЯГА ҚОЧГАН Сурия армияси Идлиб вилоятидаги Хан-Шейхун шаҳрига яқинлашди, деб хабар берди Россия давлат думаси Дмитрий Саблин Сурия президенти билан учрашувдан сўнг.\nРАКЕТА РЕЖАЛАРИ ТУФАЙЛИ Россия ва Хитой АҚШнинг ўрта масофадаги ракеталарни ишлаб чиқиш ва жойлаштириш режалари туфайли БМТ Хавфсизлик кенгаши йиғилишини чақиртирди. Бу ҳақда Россиянинг БМТдаги доимий вакили Дмитрий Полянский маълум қилди.\nҲАМКОРЛИКДА ЯНГИ ДРОН Янги авлод зарбдор учувчисиз парвоз қурилмаси Akinci’ни яратиш лойиҳаси Украинанинг «Укрспецэкспорт» ва Туркиянинг Baykar Savunma компаниялари томонидан яратилган қўшма корхонанинг илк лойиҳаларидан бири бўлади.\nСАМОЛЁТ ФАВҚУЛОДДА ҚЎНДИ Қозоғистон пойтахти Нур-Султонда Хитойдан келаётган йўловчи самолёти шикастланган шасси билан фавқулодда қўнишни амалга оширди. Бу ҳақда Қозоғистон саноат ва инфратузилмавий ривожланиш вазирлигида маълум қилинди.\nҚАРОР БЕКОР ҚИЛИНМАДИ Бишкекнинг Первомайск тумани суди Қирғизистоннинг собиқ президенти Алмазбек Атамбоевнинг ҳибсга олинишини қонуний деб топди. Бу ҳақда суд мажлиси якунлангандан кейин журналистларга Атамбоевнинг адвокати Сергей Слесарев маълум қилди.\nАФҒОНИСТОНГА ГУМАНИТАР ЁРДАМ АҚШ президенти Дональд Трамп маъмурияти Афғонистонга гуманитар ёрдам кўрсатиш учун қўшимча 125 млн доллар ажратади. Бу ҳақда АҚШнинг Кобулдаги элчихонаси маълум қилди.\nУРАН ЗАХИРАСИНИ ОШИРДИ Эрон белгиланган миқдордан кўпроқ уран тўплади. Тўпланган уран миқдори 370 кг.ни ташкил қилмоқда. Бу ҳақда «Mehr» нашри Эрон ядро энергияси ташкилоти вакили Беҳруз Камолвандийга ифқтибос келтирган ҳолда хабар берди.\nГОНГКОНГ ТОМОНГА ҲАРБИЙ ТЕХНИКАЛАР Хитой Гонгконг билан чегарадош Шэньчжэнь шаҳрига катта миқдорда ҳарбий техникалар жўнатди. Бу ҳақда «Global Times» нашри хабар берди.


Нотариал палатанинг мақоми, тузилмаси ва молиялаштириш манбалари белгиланди | NORMA.UZ\nВазирлар Маҳкамасининг 31.01.2020 йилдаги «Ўзбекистон нотариал палатаси фаолиятини ташкил этиш чора-тадбирлари тўғрисида»ги 54-сон қарори қабул қилинди.\nЭслатиб ўтамиз, Президентнинг 9.09.2019 йилдаги ПФ-5816-сон Фармонида Нотариал палата ташкил этилиши ҳамда унинг асосий вазифалари ва фаолият йўналишлари белгиланиши назарда тутилган. Шунингдек 14.01.2020 йилдаги ЎРҚ-602-сон Қонун (3-модда) билан «Нотариат тўғрисида»ги Қонунга тегишли ўзгартириш ва қўшимчалар киритилган.\nНотариал палата мақомига кўра хусусий амалиёт билан шуғулланувчи барча нотариусларнинг аъзолигига асосланган нотижорат ташкилоти ҳисобланади. Бунда давлат нотариал идораси нотариуси ихтиёрийлик асосида ушбу палата аъзоси бўлиши мумкин.\nНотариал палата нотариусларнинг қонун ҳужжатларига мувофиқ амалга ошириладиган фаолиятига аралашмаслик принципи асосида иш юритади. Палата Қорақалпоғистон Республикаси, вилоятлар ва Тошкент шаҳрида тузиладиган ҳудудий бошқармалари билан биргаликда нотариатнинг ягона ўзини ўзи бошқариш тизимини ташкил этади.\nНотариал палата Конференцияси томонидан миқдори белгиланадиган кириш ва аъзолик бадаллари ҳамда қонун ҳужжатларида тақиқланмаган бошқа маблағлар ҳисобидан молиялаштирилади.\nҚарор билан тасдиқланган Нотариал палатанинг ташкилий тузилмаси қуйидаги кўринишга эга:\nНотариал палатанинг ташкилий тузилмасига мувофиқ Конференция ушбу палатанинг юқори органи, Бошқарув – ижро этувчи органи, Тафтиш комиссияси – молиявий назорат органи ҳисобланади. Нотариал палатанинг раиси Адлия вазирлигининг тақдимномасига биноан Нотариал палатанинг Конференцияси томонидан сайланган бошқарув аъзолари орасидан 5 йил муддатга сайланади.\nМаълумот учун: 2019 йил 28 декабрда ўтказилган муассислар йиғилишида Нотариал палатани ташкил этиш тўғрисида қарор қабул қилинган, Устави тасдиқланган, Бошқарув ва Тафтиш комиссияси аъзолари сайланган. Самарқанддаги 8-сон давлат нотариал идорасининг нотариуси Дилшод Рустамович Ашуров палата раиси этиб сайланган.\nАдлия вазирлиги икки ҳафта муддатда Нотариал палатани давлат рўйхатидан ўтказади. Палата ва унинг ҳудудий бошқармалари тегишли адлия органларининг биноларига текин фойдаланиш ҳуқуқи асосида жойлаштирилади.\nМоддий-техник базани шакллантириш, шу жумладан компьютер ва нусха кўчириш техникаси, алоқа воситалари, мебель ҳамда автотранспорт воситалари сотиб олиш учун маблағлар ҳудудий адлия органлари шахсий ғазна ҳисобварақларида жамланадиган қуйидагилар ҳисобидан ажратилади:\nВазирлар Маҳкамасининг 2.06.2010 йилдаги «Ўзбекистон Республикаси Президентининг «Ўзбекистон Республикасида нотариат институтини янада такомиллаштириш чоралари тўғрисида» 2010 йил 5 майдаги ПФ-4216-сон Фармонини амалга ошириш чора-тадбирлари ҳақида»ги 104-сон қарорининг 2-бандига мувофиқ нотариал ҳаракатларни амалга оширганлик учун ундириладиган давлат божининг суммалари;\nЎзбекистон Республикаси Адлия вазирлиги тўғрисида низомнинг 10-банди 10- кичик бандига мувофиқ ундириладиган ҳуқуқий ва техник тусдаги қўшимча ҳаракатларни амалга оширганлик учун тўлов.


Левандовски Алекс Фергюсоннинг қўнғироғини ёдга олди / CHAMPIONAT.asia\nЛевандовски Алекс Фергюсоннинг қўнғироғини ёдга олди\n22 фев 09:03\nТеглар : Роберт ЛевандовскиСэр Алекс Фергюсон\nРоберт вақтида АПЛга кўчиб ўтиши мумкин эди.\n“Бу содир бўлиши мумкин эди. Энг яқин келган ҳолатни эсга оламан. Алекс Фергюсон қўнғироқ қилди. Дортмундда эканлигимга 2 йилдан ошганди. У билан гаплашдим. Ёш футболчи учун бу қандайдир ҳайратланарли эди. Мен учун ўзгача кун бўлганди. Шундан сўнг Дортмунд раҳбарлари билан гаплашдим, улар эса бунга рад жавобини беришди”, — дейди Левандовски.\nЛевандовски жорий мавсум Бундеслига доирасида 21 та ўйинда 25 та гол урди.\n22 фев 09:13:03\nOʻsha paytda MYU ni sport deriktorlari qiladigan ishni ham Ferguson boshqargan . Hozir Ferguson ketip hammasi ......\n22 фев 09:38:08\nСэр Алекс Фергюссон ва Юрий Саркисян бу инсонлар ўз жамоасида жуда катта ишларни амалга оширишган бу айни ҳақиқат дунё ва ўзбек футболида бу икки инсон ёрқин из қолдира олишди афсуски улар кетди МЮ ҳам Нефтчи ҳам йўқ бўлиб кетди ўша даврлардаги МЮда фаолият юритиш бу фахр эди\n22 фев 09:34:01\nMen koʻrgan eng zoʻr center forward lardan biri Leva\n22 фев 09:12:59\nHaqiqiy snayper markaziy hujumchi...\n23 фев 12:12:51\nBu yil "Oltin To'p" ni olishi kerak shu hujumchi!